text:
Seremonia di “Dodenherdenking”
WILLEMSTAD – Gobièrnu di Kòrsou ta tene un seremonia solèm riba 4 di mei 2022 di 08:30 pa 11:00 pa konmemorá ku 77 aña pasá nos hendenan a sakrifiká nan bida durante di segunda Guera Mundial.
E dia di konmemorashon nashonal akí ta tuma lugá na e monumento di Guera na Waaigat na Punda i na Santana Militar na Roodeweg. Esaki ta speshalmente pa rekordá tur persona ku di un òf otro forma a fayesé durante di e segunda Guera Mundial. Tema di e konmemorashon e aña akí ta pa nos reflekshoná riba: ‘Liber den Aliansa’.
Na febrüari di aña 1942, Kòrsou i Aruba ta keda ataká pa supmarino aleman i nos islanan tambe a eksperensiá e guera ku a keda marká den nos historia. Na Oropa tambe nos tabatin diferente yunan di tera manera sr. Segundo J.A. (Boy) Ecury i sr. George J.L. Maduro ku a marka historia dor di lucha kontra e opresornan. Asina tambe tin vários hendenan mas ku a marka historia i a pèrdè nan bida durante di segunda Guera Mundial. Durante vários aña a pone atenshon na 129 persona ku a bira víktima. Pero despues di un investigashon di sr. Jos Rozenburg a bin sali na kla ku mas persona a pèrdè nan bida. Gobièrnu di Kòrsou e momentu ei a amplia e kantidat di persona ku a kai den guera na un total di 176 persona.
Un petishon ta bai na henter pueblo di Kòrsou pa huntu nos ban pone mas atenshon na nos historia ku énfasis riba libertat den aliansa den e konstelashon di Reino Hulandes ku nos tin komo pais outónomo. Un petishon na kada lider, maestro, dosente, hóben, studiante i pueblo di Kòrsou pa reflekshoná riba e fecha históriko akí. Ban hasi uso di informashon di e “ Caribisch Denk Boek voor 04 en 05 mei” i tambe wèpsait di Archivo Nashonal komo guia pa eduká nos nashon. Di e forma akií nos ke alsa patriotismo i nos edukashon kultural.
Pa mas informashon di e fecha akí por bishitá:
- https://guera-na-korsou.com/pap/;
- https://www.nationaalarchief.cw/geschiedenis/george-maduro;
- Tambe por hasi uso di transmishon via di televishon lokal komo material edukashonal.
Durante e seremonia solèm dia 4 mei 2022 akí, ta bai desvelá e plaka nobo ku ta nombra e 176 nòmber di e diferente víktimanan. Esaki ta keda pegá na muraya di e monumento di Guera na Waaigat. Un invitashon ta bai na pueblo di Kòrsou i famianan di víktimanan pa forma parti di e seremonia akí.
—


c: text/html

text:
(DutchNews.nl) – Alrededor di 15.5 biyon euro den gasto di gobierno aña pasa no por wordo contabilisa adecuadamente, loke ta conta pa un ‘preocupante’ 5 porciento di e presupuesto total, segun Contraloria General di Hulanda a bisa ayera.
Ta di tres aña consecutivo cu auditornan a haya accounting ministerial ta deficiente. E cuentanan ta asumi di ta den orden si menos cu 1 porciento di e gasto no ta substancia. Aña pasa, gobierno a gasta 33 biyon euro pa suavisa e impacto di coronavirus, y esaki solamente a expone mas ainda e fayo y debilidadnan den controlnan riba gastonan di gobierno, segun Contraloria General a bisa.
Algun di e problemanan ta pa motibo di escasez di personal y Contraloria General a haci un yamado pa gobierno tuma accion pa sigura cu esaki no ta e caso den futuro.
Den total, 10 di e 13 ministerio no tabatin nan cuenta na ordo.
Mientras ministerio di Salud su cuentanan a mehora, ainda nan ta mustra fayonan serio, y 4 biyon euro di gasto no ta adecuadamente contabilisa, segun Contraloria General a bisa.
Ministerio di Defensa a haci erornan mayor den outsourcing, y e ministerio di Finanzas a gasta 74 cen riba gastonan di administracion y organisacional pa cada euro cu a paga den compensacion pa dañonan causa pa temblor na Groningen. Ministerio di Asunto Economico, e auditornan a bisa, tampoco por a hustifica biyones di euro den gaso riba medidanan di sosten pa industria relaciona cu coronavirus.
“Aña tras aña nos a conclui cu mas di 99 porciento di gasto di gobierno ta den linea cu e reglanan”, chief auditor, Arno Visser a bisa. “Pero esey no ta e caso pa e ultimo tres aña, y e problema ta empeorando… mi no ta sigur con pa splica con serio esaki ta.”
Contraloria General semper ta publica su rapportnan riba gastonan di gobierno riba e di tres diaranson di mei.

robotstxt: allowed

filter: keep


text:
Scirbi pa Anouk Balentina
Atrobe tin un sero gigantesco di tire di auto acumulando riba e dump na Parkietenbos. Ora esakinan pega candela nan ta produci un nubia scur di huma toxico, enorme cu ta visible desde gran parti di e isla. Y si e biento mester cambia, manera e temporada aki ta sosode frecuentemente, e huma lo penetra den ful e bario y hasta mas leu, incluyendo riba nos areopuerto internacional Reina Beatrix. E kimamento di tires, manera demostra anteriormente, no por wordo paga y e huma toxico ta permanece pa varios dianan te ora e candela paga di su mes.
Si a caso kier bolbe insinua cu e stapel nobo di tire no ta wordo sendi deliberadamente, hecho ta cu e ta mas cu sigur cu e lo pega candela.
Na final y al cabo ta publicamente conoci cu regularmente e dump ta sende na candela espontaneamente. Logicamente, esnan cu ta pone e tirenan na e sitio ta preparando deliberadamente, a proposito un proximo desaster ambiental.
E ausencia di control, supervicion y implementacion di regulacion y leynan di parti di gobierno automaticamente ta promove mas delito medioambiental, cu tin efectonan adverso pa nos comunidad, salubridad publico y nos turismo.
A pesar di tur e bunita palabranan cu gobierno ta hibando e ultimo dianan regardando sostenibilidad y hasta ta ser bisa cu lo uni na e lucha mundial contra e cambio climatico combatiendo e contaminacion atmosferica, nos por señala, lastimamente, cu tur esaki ta un simpel “greenwash” di parti di nos gobierno. Nos ta dirigiendo na mas desaster medioambiental.
Cu e prediccion aki, na momento cu e tirenan aki sende na candela, no por bisa mas, manera semper ta e caso: “nos no por a preveni esaki”.
Serlimar, cu ta esun encarga cu e maneho di desperdicio y e tereno di e landfill Parkietenbos na prome lugar por duna instruccion pa ubica e tirenan aki na otro sitio. Si no tin alternativa, Serlimar lo por isola e tirenan riba e tereno mes. Pa esaki Serlimar mester hasi uso di un bulldozer y santo cual DOW tin den su poder y por facilita na Serlimar. DOW ta hasi uso di e tereno cu ta bou maneho di Serlimar gratuitamente pa opera un incinerator, pues nan por intercambia servico y asina traha proactivo den lugar di reactivo, ora ya ta laat.
Sperando cu mi pronostico no bira realidad, ja cu e ultimo cos cu ami ta desea como habitante di e area, ta pa permanece atrobe bou di un nubia di huma toxico pa varios dia. Pero si esaki sosode, mi no lo duda den denuncia tur esnan responsabel pa e crimen premedita y delibera di intento di asesinato mediante un desastre medioambiental. Tur a wordo adverti.
Scirbi pa : Stichting Juancho Irausquin
Scirbi pa Marcia Lopez y Germaine Geerman
Scirbi pa Booshi Wever (UPP)
Scirbi pa mr. Anouk Balentina, a titulo personal
Scirbi pa Booshi Wever, partido UPP
Skirbi pa Jan van Nes


text:
(ADVERTORIAL)
ORANJESTAD - Ultimo lunanan, despues di pandemia, negoshi y consumidonan rond mundo, a haya nan mes obliga na haci adaptacion pa por nabega door di e retonan cu “supply chain” a trece cu ne, pues cu e demanda riba cierto producto ta mas halto cu e produccion, banda di scarsedad di barco pa por transporta e carga di un waf pa otro. For di palo pa biña, tur hende, di un manera of otro, ta sintiendo e impacto di e reto aki.
Actualmente tin un scarsedad enorme riba tur boter di glas mundialmente, cu ta impacta nos tambe di Brouwerij Nacional Balashi, cu ta produci, entre otro, e cerbes original Balashi, como tambe Chill, Magic Mango y Magic Orange. E impacto ta sinta na e realidad cu ta dificil pa haya boter color berde riba mercado internacional.
E reto di scarsedad di boter a bin net na momento cu e demanda pa e Balashi “tapa cora” a bira hopi mas grandi cu tur tempo. Comunidad a gusta e concepto nobo, e smaak perfectiona y refrescante di e cerbes fresco produci aki na Aruba mes. Pues, consumidornan ta haya nan mes confronta cu den supermercado no ta bende mucho pasobra ta teme pa e caba, of ta haya di tende cu e cerbes a caba.
Mirando cu no tin un fecha sigur di ki dia por yega na un cantidad di boter color berde atrobe y pa por sugui abastece e mercado creciendo di Balashi, a dicidi di añadi boter color bruin tambe den produccion. Pues e consumido lo por disfruta di e mesun cerbes, cu e mesun smaak procedente di e mesun tanki, emboteya den dos diferente color di boter pero cu e mesun tapadera color cora cu e mesun calidad.
Abo como consumido por yuda nos tambe den e causa aki, door di entrega bo boter di Balashi bek, despues di uzo, pa nos por recicl’e. Por entrega tur producto di Brouwerij Nacional Balashi na e planta mes situa na Balashi of na Tropical Bottling Carry-out & Drive-thru situa na L.G. Smith Blvd # 22 na Playa of tambe na Doormanstraat # 5 na San Nicolas. Ta paga 25 cen pa cada boter y 6 florin pa cada caha completo di 24 boter di cerbes.
Den caso cu no por yega eynan, cliente por manda mensahe via e sistema di whatsapp na number +297 5976533 y nan mes ta bin busca e boternan cerca bo.
Awe Noticiacla.com ta cumpli 8 aña di existencia, cu ta motibo pa su cas editorial Wired Media ta hopi contento y orguyoso. Contento di por a yega e ‘milestone’ aki. Un aña mas di a informa y educa, crea un plataforma di nivel for di cual informacion confiabel ta wordo transmiti diariamente. Un idea 8 aña pasa cu a transforma den un producto balioso cu awendia ta wordo considera como un di e fuentenan mas importante y confiabel di noticia local y regional. Ta momento pa celebra berdad, pero mas importante, reflecciona y wak con nos a yega aki, unda nos ta y porta mas importante ainda, unda nos ta bayendo. E punto mas importante semper, ta di gradici nos creador, tambe ABO, e siguidor, y ABO cu ta e sosten comercial danki na cual nos por a y ta y lo sigui produci loke nos ta produci cu hopi amor. Manera tur producto, semper lo tin caminda pa mehoracion, y esey ta keda e rason pa sigui padilanti y mehora cada dia mas, den diferente forma. Un gradicimento na e miles di usuario cu a, ta y ojala lo sigui usa e Plataforma aki pa ricibi nan informacion cu ta necesario pa desaroyo di nan mes. Un palabra di gradicimento di curazon. Masha masha danki, y cu boso sosten, nos lo sigui padilanti, pa asina yega aña number 9.
ORANJESTAD – Oficina di turismo a informa diabierna atardi cu Aruba ta elimina seguro obligatorio de Covid-19 pa bishitantenan. Nan a recorda cu na juli 2020, Aruba a habri su frontera bek pa bishitantenan di Estados Unidos y a inicia cu e Aruba Visitors Insurance. Esaki tawata un innovacion den medio di pandemia, cu a wordo sigui despues pa otro destinonan. E seguro aki tawata obligatorio pa tur bishitante y di e forma aki a sigura cu tur caso di turista cu a test positivo durante nan estadia por a conta entre otro riba cobertura di acomodacion pa isola, transporte, test di covid y gastonan di dokter, hospital y ICU.
ORANJESTAD – Sindicato di maestro SIMAR ta considera e anuncio di aumento di tarifa di WEB como un baño di awa friu, y a manda nan preocupacion pa prome minister Evelyn Wever Croes diahuebs atardi mes. Den e carta nan ta splica nan preocupacion y desaprobacion di e loke a sosode. E noticia pa miembronan di e sindicato, a bin como un sorpresa total, y cu ta haci nan situacion financiero aun mas fastioso, banda di e recorte salarial. A comparti cu varios miembro ainda tin problema tur luna pa cera placa pa por cubri nan gastonan. Ademas nan tin duda ainda cu enberdad luna di juli 2022 lo nan haya e recuperacion manera priminti di e 5% di salario. “Nos ta en espera ainda di e decision definitivo di e recuperacion di 5% di salario” e presidente di sindicato ta bisa. A recorda cu awa ta un necesidad basico y primario y cu esaki lo aumenta e problemanan social den enseñansa. Acerca a bin e problema di luna di mei y juli di aumento drastico di gasoline, cu ta limita e mobilidad di varios miembro.
ORANJESTAD – Ministerio Publico ta habri desde diabierna prome di juli 2022 normalmente desde 08.00 or di mainta. Asina vocero di e departamento, Ann Angela a bisa diahuebs. Manera ta conoci e departamento tambe a cera diaranson debi na e menasa di mal tempo. Tur afspraak pa busca e carta di buena conducta (vog) a wordo posponi pa diamars 5 di juli 2022. Por mantene e orario riba bo invitacion.
Si bo ta rabia cu ayera ‘nada’ no a pasa, y cu bo a gasta boshi placa cumpra yen di cos extra ‘pornada’, pensa cu awe e headline por tabata diferente. E por tabata “Islanan ABC destrosa pa tormenta Bonnie, hopi destruccion, famianan perdi, etc etc”. Awe bo ta lanta, contento cu bo propiedad ta unda e ta ainda, y cu bo tin un dia mas pa biba. E placa cu bo a gasta ayera, ta nada, compara cu loke bo por ta tin na gasto extra awe, si e mal tempo a pasa manera cu e tabata poni pa pasa. Un colega di prensa na Corsou ayera ainda ta conta con Thomas (un rabo) a lague cu 30 mil na gasto. Awor porta bo a gasta algun shen florin, (cu ta hopi, pero bo mester relativ’e si). Considera ayera un bon training. Corda semper, miho bon prepara, y alerta, cu trankil y sorprendi pa un mal tempo cu ta lagabo cu mas debe (cu bo tin caba) cu nunca. Y porta bo no ta un creente, pero algo a bolbe pone cu nos a scapa di loke por tabata un disaster natural. Be grateful, and move on! Scirbi pa Tito Laclé.


text:
Tur interesado por cumpra segun instruccion di Banco Central
ORANJESTAD – Un di e maneranan cu aña aden y aña afor Gobierno di Aruba ta cubri su necesidad financiero, ta por medio di emision di bono (staatsobligaties). E aña aki tambe teniendo na cuenta e crisis di likidez cu COVID19 ta trece cune y mirando e hecho cu Hulanda a cambia e condicionnan y cu e fondonan cu Hulanda kier pone disponibel no ta suficiente, Gobierno a recuri na emision di bono pa asina por cubri e necesidad financiero pa e proximo lunanan.
E di 172 biaha cu ta emiti bono
Emision di bono no ta algo nobo. Gobierno a bin ta haci uso di e facilidad financiero aki pa hopi aña caba y e siman aki pa e di 172 biaha lo bay emiti bono. Ultimo biaha cu a emiti bono tabata aña pasa. Un lista di tur bono emiti pa Gobierno desde aña 2009 ta inclui den Presupuesto di Pais Aruba y di e manera ey ta informacion publico.
Tur interesado por cumpra segun instruccion di Banco Central
E siman aki Banco Central a publica e instruccion pa asina tur cu ta interesa pa cumpra bono di Gobierno por medio di e subasta publico por haci esaki. Esnan cu normalmente ta cumpra bono di Gobierno ta inversionistanan institucional cu ta rende nan fondonan di pensioen of di spaar por medio di e interes cu nan ta gana di e manera aki, ma tur persona of empresa cu kier haci un inversion stabil ta liber pa cumpra bono di Gobierno.
Cumpra bono ta un inversion y no ta afecta operacion di negoshi of instituto financiero
Teniendo na cuenta e preocupacion cu ta reina den e dianan y pa caba cu e speculacion innecesario, ta bon pa remarca cu compra di bono ta un inversion cu hopi fondo di pensioen y di spaar ta haci uso di dje pa por rende nan fondonan y asina sigura cu e cobertura di pensioen of fondo di spaar ta keda optimal. Ta placa cu e institutonan aki ta reserva pa haci inversion. No ta placa cu ta afecta nan operacion y tampoco ta saca placa fo’i fondonan di pensioen of spaar perhudicando e participantenan na e fondonan ey. Por ultimo ta bon pa informa cu tur hende y instituto ta liber pa cumpra bono, pues Gobierno di Aruba no por obliga ningun hende of instituto pa cumpra bono y di mes manera niun instituto of persona tin cu pidi permiso di nan participantenan pa cumpra bono pa rende e fondonan pa nan propio stabilidad y bienestar.


text:
Shaba, Aruba:
Diadomingo den careda di 11’or y 45, a bin topa cu preso cu no tabata reaciona mas, e preso a pone fin na su bida den cel na Warda di polis na Shaba, tabata trata di e detenido Antoni Gario, keda a wordo deteni diabierna ultimo. Mesora a bati alarma y cu hopi urgencia a pidi pa presencia di ambulance.
Na yegada di ambulance, e paramediconan a cuminsa na trata di reanima Gario, pero e tabata envano, Antoni Gario ya no tabata duna señal di bida mas. E la fayece, hopi lihe Janine Rodriguez di slachtofferhulp a presenta na Warda di Polis. Algo prome cu 2’or di merdia auto di shershe a bin busca e curpa di Gario y a hibe na un cas Funeral na San Nicolas.
Wilfred Antoni G.M. Gario a nace na Aruba, dia 7 di juli 1969, e tabata un persona hopi conoci den comunidad di Aruba. Especialmente den e mundo di musica na Aruba. Gario a lanta e banda Le Groove, e ta doño y cantante di e banda aki. Riba 28 di mei ultimo Le Groove a duna un presentacion na Soul Beach Festival 2022 den Harbour Arena.
Diabierna, Aruba y muy especial e fansnan di Le Groove a wordo geshock cu detencion di Gario, door di recherchenan di Jeugd en Zeden Politie. Su detencion tabata relaciona cu un investigacion cu a inicia na 2019, na momento cu su yiu muher a entrega un keho di abuso sexual contra Gario, caminda cu e tempo ey e yiu muhe no tabata tin e edad di 16 aña ainda.
For di e keho cu e yiu muhe mes a entrega contra su tata, mester a haci un investigacion riguroso y extenso.
Despues di haya tur e informacion necesario Ministerio Publico (OM) a haya cu tin suficiente base pa duna JZP e ordo pa detene Gario.
E yiu muher cu a entrega e keho, mes ta bibando na Hulanda y bou tratamento di profesionalnan lo a yega na e punto di por a entrega un keho contra su tata.
E suicidio di Gario tin atencion di autoridad y mesora a cuminsa cu un investigacion, cu lo wordo conduci pa cuerpo di Landsrecherche di Aruba.
Segun nos a compronde cu lo tin camara na unda e celnan na warda di polis ta, pero cu no ta tur of niun ta trahando. Un of dos persona di CEA so pa controla tur e celnan, duna e detenidonan awa y cuminda, habri craanchi pa nan baña, atende cu nan, ta mustra cu no tin suficiente personal pa cuida e detenidonan. Esaki a yega asina leu cu Gario a haya suficiente tempo pa a pone fin na su bida. Atardi ora e personal di CEA bay of dianan cu no tin personal di CEA disponibel, e situacion ta bira pio, pasobra ta e polisnan na warda mes, mester haci e trabou cu e personal di CEA ta haci normalmente. Riba un dia of un anochi hopi druk, por dura mas cu un ora, cu niun polis ta pasa controla e detenidonan. Un detenido por bira malo e por grita mes niun hende no lo scuche. Ta bira tempo pa pone tur camara di siguridad traha bek y mester bin miho control den e parti di celnan na wardanan di polis.


text:
AVB
Dakota ta corona campeon di Division Honor, ganando RCA den un final pa prome biaha desde 1983
Antesala di e final Dakota ta campeon un biaha mas, nan di 17 titulo, e di dos ekipo rubiano cu mas campeonato...
More News
-
-
Siman 3 a defini e tabla di clasificacion di torneo AVB, nos tin un lider absoluto.
Un fin di siman cu a brinda nos varios weganan sumamente interesante y atractivo cu masha hopi gol, siguientemente e resumen...
-
-
Resumen siman 2 torneo AVB 2021
E siman dos di e torneo AVB a regala nos weganan cu hopi gol y futbol atractivo pero tambe weganan sera...
-
-
Resumen siman 1 torneo AVB 2021
E prome weekend di e Torneo AVB 2021 a resulta uno hopi interesante y excitante, siguientemente un resumen. E torneo ta...
-
-
Ban Papia cu Futbol Aruba Edicion 10
-
Division Damas/ 1 year ago
SV Britannia, campeon un biaha mas ganando SV La Fama 4-0 den final di torneo “Festival Damas”
E ekipo femenino di futbol mas dominante di Aruba den e ultimo decada aki, e “Lady Pumanan” di Piedra Plat, ta...
-
Ban Papia cu Futbol Aruba Edicion 9


text:
ENTRE RIOS, Argentina – Efectivonan policial y autoridadnan hudicial Argentino a drenta un convento den e provincia di Entre Rios (noordoost), unda cauta zweep y cilice (Un faha di punta di hero cu ta wordo bisti na e curpa como mortificacion) dentro di un investigacion hudicial inicia a rais di un publicacion periodistico cu a denuncia supuesto tortura na soeurnan.
Segun a confirma na medionan local, e fiscal cu ta dirigi e investigacion, Federico Uriburu, na prome ora di e mainta di diahuebs, Polis a drenta e convento di e Rumannan Carmelitas Descalzas, di e localida di Nogoya, unda cu ta biba 18 soeur, caminda cu nan a wordo entrevista nan riba supuesto torturanan.
“Ningun detencion a tuma luga, a tene entrevistanan, realisa pa e dokter di polis y a constata cu no tabata tin ningun tipo di lesion fisico cu ta mustra na un internacion,” e fiscal a splica.
Hues a indica pa drenta e convento, polis mester a haci uzo di forsa caminda cu e madre superiora di e convento a resisti, aunke e instrumentonan decomisa a wordo entrega voluntariamente pa e religiosonan.
E investigacion di e Fiscalia a cuminsa despues di un publicacion di e website Analisis Digital di e ciudad di Parana (Entre Rios), tras indagacionnan cu a yega mas di dos año, caminda cu a aparece testimonionan di exsoeur cu a sigura di tabata victimanan di exceso di parti di otro religiosonan.
Fuente: NTN24


text:
“Un bon intercambio y reunion”, asina Minister Glenbert Croes a cataloga e reunion cu e tabatin awe cu e Sindicato Independiente di WEB Aruba (SIWA). E mandatario a publica e opinion ey riba su pagina di Facebook, como prueba cu tabata un bon reunion. SIWA tambe a bisa mesun cos, “e tabata un kennismaking meeting, nada particular”, di acuerdo cu Eric Henriquez, presidente di SIWA.
Ainda no a nombra director na WEB
Asina mes a delibera riba varios punto di interes comun, entre otro nombramento di un director nobo pa e compania. E sindicato a conforma cu a atende e punto ey, pero cu e minister a sigura cu ainda no a nombra ningun hende. Locual si e sindicalista a bisa despues di e reunion, pues despues cu e minister a pone nan na altura di desaroyonan rond di e procedura di reclutacion, ta cu “un cantidad enorme di hende a solicita, Arubianonan local y esunnan den exterior”, segun Eric Henriquez.
Algo cu sigur a hala masha atencion ta cu dia 2 di augustus ultimo, despues cu a anuncia cu e dos directornan di WEB a acepta un “golden handshake” for di Utilities Aruba N.V. pa nan tuma nan retiro “boluntario”, e sindicato a salli anuncia cu lo no haci e mesun eror di tempo cu a permiti pa a bin cu Oslin Boekhoudt di Valero pa bira director di WEB. “E biaha aki nos lo para riba pa un di nos mesun hendenan den compania, cu conoce e cultura di WEB, cu conoce e retonan y sa di produccion di awa y coriente, asumi e funcion ey”, asina Eric Henriquez a anuncia e tempo ey den un entrevista cu 24ora.com. Den edicion di TREMPAN di mañan lo bo lesa di e posicion cu SIWA tin awe riba e tema aki.


text:
Dos dia pasa den un reunion publico cu a dura 12 ora, nos a trata e tema di e rapport di Carmabi y di e situacion di RWZI. Hopi a ser bisa, sinembargo, locual cu Aruba mester awor ta un solucion concreto y un sistema nobo di maneho pa confronta y resolve e crisis aki. Ta pa e motibo aki, fuera di ta critico riba e maneho cu gobierno di Aruba a hiba pa hopi tempo cu RWZI, mi a presenta un mocion den e reunion publico aki. E mocion ta presenta e solucion pa e situacion pa e crisis cu RWZI. Den mi mocion aki mi ta urgi gobierno di Aruba, pa banda di inversionnan haci caba y esunan presupuesta, pa bin cu un meerjarenplan structural di mantencion pa tur tres planta di RWZI, specialmente esun na Bubali Plas. Tambe ma urgi gobierno den e mocion aki, pa aloca e fondonan necesario den begroting pa asina por realisa e inversionan necesario pa mantene structuralmente tur tres planta di RWZI. Asina mi kier contribui cu e maneho di e plantanan aki y sigura cu ora a renoba y cumpra instalacionan nobo, nos no lo pasa nunca mas den un crisis asina aki.
RWZI a conoce inversionnan clave den e planta na 2020 pa 3.6 Miyon florin ademas di un otro inversion di 830.000 florin pa ekiponan critico cu tabata tin mester. Ademas di esaki gobierno di Aruba a presupuesta 16 Miyon florin pa un inversion na e plantanan cu lo mantene y subi e calidad di e purificacion cu 10%. Esaki no ta yega na e norma cu e mester ta, sinembargo lo yuda e planta draai hopi mihor. Esaki no ta e solucion pero si un mehoracion necesario te ora e planta nobo wordo cumpra.
Lamentabel tabata, cu durante e reunion publico di Dialuna e hipocresia di AVP, cual a wordo demostra door di diferente informacionan. Finalmente, AVP a haye confronta cu hechonan y informacion cu a ponenan keda keto. Ora nan no por a sigui riba e topico pa cual e reunion a wordo yama, nan a cuminsa grita y cambia e tema! Esaki ta loke a keda estableci ayera y lesa esaki bon ciudadanonan di Aruba. Bo por wak e video di e reunion riba Facebook di parlamento di Aruba;
- AVP a bin ta lidera e campaña di desinformacion riba RWZI y Carmabi. Sinembargo, den nan plan berde di gobernacion nan no a pone niun caminda, ni a dedica un frase, na e renobacion di RWZI of pa cumpra un planta nobo. Den otro palabra, mescos cu nan gobernacion di 2009-2017 nan no a haci nada pa e planta di RWZI, asina tambe nan kier a drenta gobierno sin a pone RWZI como prioridad, y asina pone nos turismo, salud di nos pueblo y nos economia na peliger.
- AVP a VOTA DIALUNA ENCONTRA DI UN MOCION CU TA URGI GOBIERNO PA UN PLANTA NOBO DI RWZI, ENCONTRA DI UN MEERJARENPLAN STRUCTURAL DI MANTENCION PA RWZI Y PA ALOCA FONDO PA ESAKINAN! Ainda pueblo ta kere cu AVP kier traha na bienestar di nos pais? Aki pueblo por wak cu AVP no tin pais Aruba na pecho!
- AVP a goberna 8 aña di 2009-2017 y a hinca 1 miyon so den RWZI! Nan a endeuda nos pais cu 2200 Miyon florin, pero a inverti 1 miyon so den RWZI! Kico esaki ta bisa bo pueblo di Aruba!! Nunca RWZI tabata un prioridad pa nan!
- AVP a endeuda nos cu 2200 Miyon, pero no por a saca 60 Miyon pa un planta nobo pa RWZI! Anto esaki den un tempo unda nos economia tabata fuerte y cu abundancia! Awor nan kier bin calumnia gobierno di algo cu nan mes nunca a resolve ni inverti den dje.
- Tur esaki ta demostra cu AVP no tin Aruba na pecho, no ta stima Aruba y awor ta dispuesto pa kibra nos unico pilar economic, nos Turismo, cu nan gañamento sistematico anti-arubiano.
Tambe por a wak sra.Marisol Lopez-Tromp a wordo confronta cu e berdad y cu hechonan incuestionabel;
- Fraccion di MAS, sra. Aquanette Gunn y sra. Lopez Tromp a vota ENCONTRA di un mocion pa un RWZI NOBO! Nan a vota ENCONTRA di un meerjarenplan structural pa mantencion di e planta di RWZI. Nan a vota ENCONTRA di un planta nobo pa RWZI. Nan a vota ENCONTRA pa gobierno aloca e fondo necesario pa e proyectonan aki! Mi a spera mas di sra Gunn, cu semper ta papia di stempel parlament. Wel, ma bira tristo di wak cu sigur e tampoco no ta trahando na bienestar di pais Aruba, y a bira stempel di su lider. Y ainda pueblo ta kere cu MAS ta preocupa pa e situacion actual? Pueblo, wake up!
- Den ultimo gobernacion sra. Lopez-Tromp como minister a ricibi e contenido completo di e rapport di Carmabi na April 2020, y no a presupuesta, ni a actua, ni a pone como prioridad nada di RWZI.
- Ex Minister Marisol Lopez-Tromp a wordo informa door di director di DNM, y a haya un presentacion personal di dje. Awor e kier pretende cu esaki no a tuma lugar. Ta demostra e poco importancia esaki tabata tin pe. Kizas e la coi e informacion pone den laachi di olvido. Esaki ta e politica bieuw cu e ta hungando, y awe nos pais ta sali perhudica pa falta di seriedad y transparencia, na su responsabilidadnan. Awe ainda e ta hungando un politica cu ta pone su mes prome, buscando voto cueste loke cueste, semper bai poniendo e pueblo na ultimo lugar.
- Ex Minister Marisol Lopez-Tromp kiermeen cu e no por a haci nada pa via di Covid. Nos ta den pleno crisis y pandemia ainda, pero gobierno si e no ta duna e break cu e kier duna su mes. Sra. Lopez-Tromp; “Bo no a haci nada!” Bo tabata tin e stoel, e autoridad y e oportunidad, pero RWZI nunca a haya bo atencion y no tabata riba bo agenda!
Den conclusion, mi kier a dedica un par di frase simpel na mi colega sr. Mansur. Eagle LNG lo bay substitui HFO cu gas natural cu ta basta mas barata. Tur hende cu ta haci un poco research por wak esaki. Ademas, gas natural lo haci e consumo di fuel baha di 4000 bari pa 1360 bari pa dia. Matematica simpel. E ta mescos si bo cambia bo auto di gasoline pa un di diesel. Bo tanki di fuel ta sali bo mas barata! Esaki lo beneficia pueblo su saco y lo impulsa nos den un economia nobo. Pero sr. Mansur tambe kier sigui hunga politica hunto cu su coalicion di MAS y AVP. Sea bo mes sr.Mansur, bo por y sa mihor.


text:
Kralendijk – Entre 2015 i 2020, investigadónan di e Naturalis Biodiversity Center a adaptá e lista di espesie di vruminganan lokal di Hulanda Karibense. A dokumentá un kantidat grandi di espesienan nobo, inkluso 40 espesie nobo na Saba i 32 espesienan nobo na Aruba. Komprondiendo e poblashon di vruminga di e islanan akí, ta pone nos un stap mas serka di habri e kompleksidat di e ekosistemanan úniko di Hulanda Karibense.
Vruminga ta sorto di animal sosial eksepshonalmente kompleho, ku apesar ku nos ta topa nan kasi tur dia, mayoria di biaha nan ta pasa nos atenshon bai. E animalnan akí ta forma un sosiedat kompliká ku ta kana paralelo na esun di ser humano. Kolonianan ta funshoná a base di un divishon di trabou i nan tin e abilidat di resolvé problemanan kompleho pa medio di komunikashon i trabou huntu den grupo. Tin mas ku 14.000 tipo di espesie konosí mundialmente, pero te ainda tin hopi di siña tokante e habitante chikitunan akí.
Resientemente, investigadónan di e Sentro di Bio-Diversidat di Naturalis a traha riba adaptashon di e lista di espesienan di vruminga di Hulanda Karibense. A base di investigashon previo kondusí durante 1930 i 1970 dor di H.J. Mac Gilavry, P. Wagenaar Hummelinck i R.H. Cobben, a adaptá e listanan akí pa di e forma akí inkorporá e kambionan den e poblashon lokal di vruminga.
Pa medio di kolekshon manual di e espesienan, a kolektá i surti e vruminganan pa por determiná kada espesie eksaktamente.
ISLARIBA
Promé ku inisio di e investigashon biológiko mas resien, a dokumentá solamente dos espesie di vruminga konosí na Saba. Pa medio di nan investigashon, Peter Boer & Marijn, J.A. Boer a dokumentá aktualmente un total di 42 tipo di vruminga. Adishonalmente, pa medio di e mesun estudio, a dokumentá un konteo provishonal di 24 i 56 espesie di vruminga na St. Maarten i Statia respektivamente.
Interesante pa menshoná ta ku a kondusí e investigashonnan na Saba despues di e orkan Irma, ora ku palunan ku a kai a opstakulisá e abilidat di e investigadornan pa por haña akseso na sierto parti di e rutanan i áwaseru pisá a kondusí sierto tipo di vruminga na buska skondementu den profundidat di suela fuera di bista. Pa e motibu ei, e posibilidat ta eksistí ku por haña ainda un kantidat di espesie di vruminga na Saba pero ku no a konta den e estudio akí.
Islanan ABC
A krea tambe un yabi di identifikashon pa kubri e espesienan deskubrí riba e islanan Aruba, Boneiru i Kòrsou. E yabi aki ta basá riba e mesun base di estudio di 1930 i 1970 i a suplementá esaki aktualmente ku un investigashon di 2020 tokante e espesienan na Aruba. Interesante ta ku a adaptá e lista di espesie ku anteriormente tabata na 12 espesie konosí te na 44.
Di mas Importansia
Komprondiendo e habitantenan lokal, tantu grandi komo chikitu, ta krusial pa diseñá i implementá plannan di konservashon holístiko. Dokumentashon di presensia di espesie spesífiko di vruminga por yuda identifiká si i ki ora kualke tipo di espesie invasivo a yega. Vruminga ta hunga un papel vital den e ekosistema lokal i katalogando espesie lokal ta simplemente e promé stap den komprendementu di nan importansia den mantenshon di un medioambiente sano i bon balansá.
E investigashon di e founa di vruminga di Hulanda Karibense ta ketu bai den progreso.
Pa siña konosé mas tokante diferente tipo di vruminga na Hulanda Karibense, bo por haña e lista di espesie na e siguiente sitenan:
Lista di espesie pa SABA di total 42
Lista di espesie pa Kòrsou di 59 espesie, di kua a registrá 6 na Klein Kòrsou.
Lista di espesie pa Aruba di 44 espesie total
Ademas un Yabi di identifikashon, di espesie di vruminga riba e islanan ABC.
Lesa tambe:
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer
- Ministernan di hustisa di Aruba, Kòrsou i St. Maarten a reuní na Boneiru
- Studiantenan di Boneiru ta haña dispensashon di e Visitor Entry Tax via email
- Paso pa paso Mariadal ta bai bèk na su operashon normal


text:
Korsou
Arte den kurason di Seru Fortuna na Korsou
Un artista ku un historia úniko ta Salustiano Martha. E artista di 71 aña ta yen di idea pa saka su bario di Seru Fortuna pa dilanti. Esaki e ta hasi pa medio di su hardin di obra (beeldentuin), kaminda e ta hasi uso di temanan manera unidat, e komunidat multikultural i su roots Afro-Karibense.
Ora Selsio, manera e ta wòrdu yamá, tabatin 26 aña e la emigrá pa Hulanda, kaminda pa hopi aña e la traha komo artista. Desde 2021 e ta biba i traha parsialmente na su pais natal, Kòrsou. Su ideal ta pa forma un komunidat na Seru Fortuna, kaminda abitantenan ta sostené otro pa medio di agrikultura i otro produkto ku nan mes a traha, destiná pa benta. Representante di Hulanda, Erwin Arkenbout a bishitá e hardin di obra na Seru Fortunaweg kaminda e la haña un rekorido di Selsio i Lusette Verboom di Gallery Alma Blou.
Interesadonan por bishitá e hardin di obra riba djárason i djasabra di 10.00 pa 14.00 or na Seru Fortunaweg 190, kaminda Selsio a nase.


text:
Studiante di 16 aña mata na scol
Un studiante femenino di 16 aña di edad, a wordo tira cu un arma di candela dilanti su compañeronan di scol, den e parkeer...
Taxista ta nenga di duna servicio na un dragqueen
Despues di evento di pride cu a tuma luga na Amsterdam, un taxista di e compania TCS a nenga di duna un ‘dragqueen’ servicio...
Mayornan cu no ta vacuna nan yiu ta haya menos kinder toeslag
Mayornan cu ta scoge pa no vacuna nan yiu lo por conta cu menos kinder toeslag. Esaki ta segun presidente di Verantwoord Medicijn gebruik...
Hotelnan na Boneiro ta sufri dañonan financiero
Hotelnan na Boneiro ta sufri dañonan financiero grandi. Esaki ta mirando cu WEB tin problema cu e servicio rehabilitacion di awa di pos cu...
Curasoleño acusa pa dobel asesinato na Santo Domingo deteni na Italia
E homber Curasoleño di 61 di inicialnan C.A.L. acusa pa e dobel asesinato na Republica Dominicana algun tempo pasa, a keda aresta na Venezia,...
‘Sistema nobo di tarifa ta trece mas pobresa na Boneiro’
Gabinete Rutte III den e acuerdo di gobernacion ta priminti di combati pobresa na Hulanda Caribense. Realidad ta cu pobresa na Boneiro ta aumenta...
Crisis Venezuela ta haci Reino ‘mas atractivo pa criminal y terorismo’
Den un presentacion extenso na parlamento Hulandes, minister di relacionnan exterior ta mustra riba e efecto negativo di e crisis na Venezuela pa Caribe...
Hulanda ta adverti Aruba y Corsou contra interferencia stranhero
E gobierno di Aruba, Corsou y Sint Maarten mester ta alerta pa interferencianan secreto di inversionistanan cu kier tin influencianan politico na e islanan...
Avion di Inselair cu problema di motor a regresa aeropuerto
E vuelo di InselAir number 7i512 mester a regresa aeropuerto di Sint Maarten mas o menos 1 ora despues cu nan a lanta vuelo....
OM Corsou: man duro contra explotacion sexual di menor
Ministerio Publico (OM) di Corsou tin sospecho cu tin abuso sexual di mucha muhe menor di edad riba escala comercial andando na Corsou. Pa...


text:
Diamars mainta a drenta informe di un accidente na e crusada di Caya Betico Croes y Sero Biento. Mesora a dirigi un patruya na e sitio. Na yegada di e patruya a bin compronde cu un Toyota Corolla oro lo a bai pasa un Chevrolet TRAX blauw net ora e tabata bira y nan a dal den otro. E impacto tabata fuerte y e daño material tabata hopi. Afortunadamente ningun persona a resulta herida.
0 thoughts on “Auto a bai pasa un SUV cu net a bai bira y nan a accidenta na e crusada di Caya Betico Croes y Sero Biento”
-
Hopi biaha chauffeurnan no ta duna signal light pa bira of ta duna signal light ora nan ta birando. Asina floho tin hopi chauffeur.


text: ORANJESTAD – Cu sumo placer Minister Xiomara Maduro di Cultura a ricibi e buki di e biografia di sr. Robby Schouten, “Entre 2 continente.” Un buki pa cera conoci cu Robby su bida yena cu aventura y su amor grandi pa e islanan Aruba, Bonaire y Curaçao. E ta un honor pa Minister Maduro di por a haya un espacio tambe como Minister di Cultura di Aruba den e buki di Robby. Minister Maduro ta felicita Robby cu e bunita obra aki pa laga nos cera conoci cu su persona y ta gradici Robby pa brinda Pueblo un obra mas den nos dushi idioma Papiamento.


text:
Oranjestad – Dia 10 december 2019 sr. mr. David M. Passchier a huramenta como ambtenaar na Raad van Advies. Secretaris di Raad van Advies, mr. Albert Braamskamp, tawata e persona apodera pa Gobernador di Aruba pa den su nomber efectua e huramentacion.
Mr. Passchier a drenta den servicio di gobierno dia 1 di januari 2018 den funcion di consehero legal na Raad van Advies. Na e ocasion aki mr. Braamskamp a felicita e ambtenaar cu e huramentacion y a subraya e importancia di su trabou den interes general.


text:
Division Menor
RCA contra Bubali ta keda den un empate na cero gol
Diamars 12 di juni 2018 a inicia e playoff division menor , caminda cu den e di dos wega RCA cu a termina na di tres lugar...
-
Britannia ta gana RCS 5-0 den inicio di Playoff Division Menor
Diamars 12 di Juni 2018 a tuma lugar na CDFF e inicio di e playoff di Aruba su Futbol Division Menor 2017-2018. Caminda cu...
-
Dakota y RCA ta parti punto Division Menor
Diabierna 4 di mei 2018 a tuma lugar riba tereno di Dakota e wega entre e rival nan di tur tempo Dakota vs...
-
Cu Hattrick di Wesley Illes Britannia ta gana di Riverplate 11-0 Division Menor
Diabierna 20 di april 2018 den Compleho Deportivo Franklin Bareño na Piedra Plat a topa otro e equipo di Cas Britannia...


text:
Pronóstiko di tempu pa Kòrsou i bisindario bálido te djadumingu mainta 06:00 o.l., 22 di ougùstùs 2021.
Pronóstiko
Pronóstiko di tempu pa Kòrsou i bisindario bálido te djadumingu mainta 06:00 o.l., 22 di ougùstùs 2021.
Kompilá: djasabra 21 di ougùstùs 2021, 05:00 o.l. (09:00 UTC)
Tempu: Parsialmente nublá i no ta antisipá áwaseru signifikante durante di dia awe.
Temperatura máksimo lo alkansá 33ºC i temperatura mínimo 27ºC.
Solo ta sali 06:25 i ta baha 18:53 o.l.
Bientu: Generalmente ost i moderá; forsa 3 te 4 (12 te 30 km/ora, 7 te 16 nudo). De bes en kuando durante dia posiblemente basta fuerte den ráfaga; forsa 5 (31 te 39 km/ora, 17 te 21 nudo).
Situashon general: Un área relativamente húmedo a permanesé den nos region despues di e pasashi di un ola tropikal basta aktivo riba parti sentral di laman Karibe ayera. Pero di otro banda kondishon atmosfériko ta basta stabil durante di dia awe i limitá chènsnan pa áwaseru na kantidat signifikante desaroyá den nos region. Pa e motibu aki, un tempu seku lo prevalesé pa mayoria área di Kòrsou awe.
Kondishon di laman: Trankil te moderá ku altura di olanan entre 0.5 i 1.5 meter (2 i 5 pia).
Sistemanan signifikante di wer tropikal: Ningun.
Fenómeno spesial: Ningun.
Perspektiva te djaluna mainta: Basta nublá ku chèns pa algun áwaseru lokal durante mainta.
Meteorólogo: Correa.


text: Diasabra atardi a drenta informe di un accidente cu hende herida na Seroe Janchi, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda e dama chofer di e Nissan Tiida bayendo pariba cu velocidad halto na e bocht unda ela baha caminda na man drechi perde control bay di banda na man robez y a bay dal den banda di un palo di lus sigui bay dal un ura di cas y finalmente bay para un poco pariba. E impacto tabata fuerte y debi na esaki e dama chauffeur a resulta herida como tambe e mucha di 4 anja sinta patras a resulta herida, ambos tabata sangra. Na yegada di e 2 ambulansnan nan a atende e victimanan y a transporta nan pa hospital.Diasabra atardi a drenta informe di un accidente na Seroe Janchi, mesora a dirigi tanto polis como ambulans pa e sitio. Na yegada di e patruya a constata cu aki chauffeur di un Nissan Tiida lo mester a perde control baha caminda y dal un palo di luz y cura di cas. Ambulans a presenta na e sitio y a atende cu e 2 ocupantenan di e vehiculo y a transporta nan pa hospital.


text:
Diabierna mainta a drenta informe di un caso di ladronicia for di un veld di Little League na Camacuri, mesora a dirigi patruya na e sitio. Na yegada di e patruya na e sitio a atende cu un persona cu ta declara cu anti-socialnan a bin prepara y a bay cu 3/4 di tur e palo cu tabata tin poni bou un hero pisa. E anti-socialnan aki a move e hero como tambe a bin cu un vehiculo grandi of a bin varios biaha y a bay cu casi tur e palo cual ta material pa construi e veld di Little League pa por practica deporte. Polis a tuma nota di e ladronicia aki y tini esaki bou investigashon.
1 thought on “Anti-socialnan a bay cu 3/4 di tur e palo pa construi veld di little league na Camacuri.”
-
Dicon no a pone security? Bo mes sa awendia.


text:
Aruba
Hendrik Tevreden: Oposicion tin cu aporta na restitui norma riba nos pais
Fraccion di MEP a ripara cu fo’i oposicion, AVP a sali bisa cu nan ta contra di esaki. sinembargo den e reunionnan teni, parlamento por haci nan trabou di trece amienda, cual ta nifica cambia e cosnan cu kier cambia den ley, fraccion di AVP no a trece ningun punto di cambio, ningun aportacion.
Hendrik Tevreden, parlamentario di MEP, a indica cu nan ta mira cu e partidonan mas chikito den sala si ta aporta cu dialogo, discusion, debate pa por trece cambio den esaki. Landsverordening Normering Topinkomens (LNT) tin cu tuma luga, tin cu pasa pasobra ta un di e condicionnan p’e aparato gubernamental por haya bek su cinco porciento pa juli. Esaki ta den un debate ainda hunto cu Alexandra van Huffelen, Secretaria di Estado. Prensa mes a haya oportunidad pa haci cantidad di pregunta, di cual a haya contesta.
Falta ainda conseho di CFT pa finalisa esaki, segun e parlamentario. Asina ey diabierna proximo e parlamentarionan por tin un idea con esaki ta wordo regla, si of no. Parlamento ta sigui haci su trabou pa atende cu e ley di LNT. Ta bin pa trece algun cambio den e ley aki y ta deliberando e detayenan cu e sindicatonan e siman aki den parlamento. Asina ey pa splica nan kico fraccion di MEP ta trece como cambio y pa mira si por topa otro den esakinan.
E parlamentario ta di pensamento cu a pesar di tin e leynan aki riba mesa y tin di haya e conseho di CAft y Rijksministerraad, oposicion mester duna su aporte pa duna contribucion n’e normanan cu tin di restitui n’e pais. Ta di lamenta cu no ta haya cooperacion di nan.
Pa mas lesa TREMPAN.COM.


text:
WILLEMSTAD – Awor si e ora 0 ta yegando! Despues di tur e kompromisonan ku e diferente selekshon nan ta tin pa presentá Kòrsou den e torneo nan internashonal, tur kos ta kla pa Liga MCB promé Divishon ranka sali e wikènt aki. Despues ku e 10 ekiponan di Liga MCB promé divishon a hunga 2 buèlta, 18 wega i diferente wikènt kontra otro e 6 ekiponan ku a klasifiká pa e buèlta di 6 ya ta konosí. E 6 ekiponan aki ta; Centro Barber, Centro Dominguito, Undeba, Jong Holland, SUBT i Victory Boys. Ademas di esei, tambe a bira konosí ku Centro Barber a resultá e ekipo ku a titulá su mes kampion di nos kampionato regular ku un total di 39 punto.
Awor ku e buèlta di 6 ta bai kuminsá tur punto ta bai kita i tur ekipo ta bai kuminsá na 0. P’esei mes e 6 ekiponan aki tin ku bai traha duru pa asina nan sigui pa e buèlta di 4 i pasa pa e gran final di Liga MCB Promé Divishon ku ta planiá pa tuma lugá den kuminsamentu di dezèmber.
MCB i FFK kier a invitá hinter e pueblo di Kòrsou pa bin presensia e partidonan aki paso kos ta birando kayente. Entrada general pa e weganan di Liga MCB promé divishon su buèlta di 6 ta fl.7.50 pa hende grandi i fl.2.50 pa mucha ku 60+. Preisnan pa e buèlta di 4 ta fl.10,- pa hende grandi i fl.2.50 pa mucha ku 60+ i pa e gran final e preis lo ta fl. 12.50 pa hende grandi i mucha ku 60+ ta paga fl.5,-
Tur wikènt bo tin un kompromiso ku FFK i Liga MCB, sali bin disfrutá ku bo famia i presensia tremendo partidonan di futbòl rumbo pa e gran final.
Skema di partido playoff Liga MCB:


text:
WILLEMSTAD – E representashon di Kòrsou na e klasifikatorio pa Mundial FIFA U20 tabata tin mester por lo mínimo un empate pa asina keda ku speransa di por pasa pa e siguiente buèlta. Pero esaki no a logra na momentu ku e selekshon di Kòrsou a kai ku skor di 2-1 kontra di El Salvador.
Na di 10 minüt di wega e selekshon Kurasoleño a krea un bon oportunidat di gol na momentu ku Derwin Marina ta saka un hungadó salvadoreño kantu di liña i krusa e bala pa Rigino Cicilia ku na su turno ta kabesá esaki den man di e kiper di Salvador.
Oliver Ayala na di 25 minüt ta hiba El Salvador ariba. E partido a keda ku e skor di 1-0 te na di 65 minüt kaminda mal komunikashon entre Shuremy Felomina i kiper Zeus de la Paz ta laga Romel Mejia kontrolá e bala i anotá e di dos gol pa Salvador.
Vidarell Merencia ta kòrtá e bentaha i trese speransa nobo den e selekshon Kurasoleño na di 76 minüt na momentu ku e ta kurva e bala pafó di e área penal di Salvador i hinka esaki den gol. Faltando 3 minüt pa finalisá e partido Kòrsou ta kobra un tiru liber i ta dal e bala den pal’i gol.
Ku e derota aki e selekshon di Kòrsou U20 ta keda eliminá for di e klasifikatorio pa Mundial FIFA U20 na Turkia.


text:
-
AVB ta start cu campeonato di futbol 2018-2019
Diabierna awor 19 di october pa 8:00pm lo resona e fluit pa inicia campeonato di futbol Division di Honor 2018-2019. E...
-
Un total di 4 referee di AVB a pasa e “FIFA Fitness Test 2019”
Refereenan di Arubaanse Voetbal Bond (AVB) a topa cu e instructor di fitness di CONCACAF, Allan Brown, cu a conduci un...
-
Delegacion di Aruba a sali rumbo pa Moscow-Russia
Diahuebs atardi nos young ambassadors Sheqayli Ascencion y Jahmani Eisden hunto cu coach Edgar ‘Gachi’ Erasmus y Monique Ras hefe di...
-
Tiramento di lot pa e Play-off 2017-2018
Diaranzon 9 di Mei na Sandra’s Garden a tuma luga e ‘tiramento di lot’ pa determina e schedule di e etapa...
-
Football for Friendship Children’s Social Program
Dia 21 di April 2018, durante un Rueda di Prensa, Arubaanse Voetbal Bond a anuncia e delegacion cu lo representa Aruba...
-
E fin di siman aki ta tuma luga Copa ABC na Boneiro
Recientemente Arubaanse Voetbal Bond (AVB) a anuncia cu hunto cu Fundacion Lotto pa Deporte a yega na acuerdo p manda nos...
-
Aruba lo participa den ABC Cup na November
Fundacion Lotto pa Deporte yudando pa futbol crece Fundacion Lotto pa Deporte conhuntamente cu Arubaanse Voetbal Bond a haci posibel pa...
-
Juan “Juju” Rasmijn tin e record di anota mas gol den play-off
E aña aki Arubaanse Voetbal Bond (AVB) lo reconoce un persona hopi conoci den e mundo di futbol. Ta trata di...
-
Arubaanse Voetbal Bond ta honra Aubrey Maduro
Arubaanse Voetbal Bond (AVB) cu masha placer a anuncia e siman aki, cu e campeonato di futbol cu ta cuminsa diabierna...
-
SV RCA y SV Caiquetio lo habri e prome wega di campeonato di futbol
Diabierna awor dia 13 di october 2017 e campeonato nacional di division di honor di nos deporte rey ta inicia. Arubaanse...


text:
KRALENDIJK- Despues ku Gobièrnu djaweps atartdi a anunsiá i mesora a hala bèk aden su komunikado pa subida di preis di gasoline, riba djabièrne a bolbe anunsiá e preisnan nobo, ku lo drenta na vigur di 18 di novèmber awor.
Gobièrnu ta skibi tambe ku e espektativa ta, ku den e periodo binidero e tarifanan lo sigui subi. Motibu di esaki ta prinsipalmente pasobra no a inkluí e asina yamá ‘Fuel supply guarantee – garantia di suministro di kombustibel’ kompletamente den e tarifanan di aña pasá ainda.
Rekargo
E provishon akí ta e rekargo riba preis di kombustibel komo konsekuensia di e situashon na refineria di Korsou. Pa motibu ku na Kòrsou pa basta tempu kaba no tin operador, pero e refineria sí tin ku keda parsialmente operashonal pa suministro di kombustibel na Kòrsou i Boneiru, ta asigná e gastunan èkstra akí na e kombustibelnan akí.
E rekargo aktual na Kòrsou ta 12,53 sèn di dòler pa liter di gasolin òf disel, pero durante aña pasá esaki tabata hopi mas haltu ainda. Na e momentu akí Entidat Públiko Boneiru ta investigá kua rekargo mester kalkulá den e tarifanan pa Boneiru. Pa no kana mucha atras ku pago di e rekargo akí i pa prevení ku den futuro lo tin un oumento grandi di preis, entrante 18 di novèmber lo kalkulá un rekargo di 5 sèn di dòler pa liter di gasolin òf disel.
Tambe Entidat Públiko Boneiru ta investigá te kon leu mester adaptá e márgennan na Boneiru. E preis nobo pa un liter di gasoline, for di día 18 di novèmber lo bira 1 dòler ku 40 sèn. Esaki ta un subida si 16 sèn kompará ku e preis aktual.
Gas
Pa straño ku ta zona, lo no tin subida pa preis di bòter di gas. Un bòter grandi ta keda kosta 51 dòler ku 92 sèn. Un bòter chikí lo sigui kosta 11 dòler ku 3 sèn.


text:
E mercadonan di petroleo ta na punto di bolbe enfrenta interupcion di suministro. E esfuersonan continuo di Union Europeo pa prohibit e importacionnan di petroleo Ruso y e esfuersonan di e Senado Mericando pa aproba e proyecto di ley NOPEC lo provoca interupcion di suministro.
Diabierna 6 di mei 2022
Otro siman tras di lomba den cua Union Europeo tabata incapaz di yega na un acuerdo tocante e embargo di petroleo completo di crudo Ruso, obstaculisa p’e desacuerdonan interno tocante e calendario di e retiro. Den caso cu aproba e proyecto, ta posibel cu nos lo bolbe enfrenta un restriccion nobo di e oferta, ya cu OPEP+ a indica cu nan ta aprecia coherencia mucho mas cu movemento no plania. Si Merca sigui cu e proyecto di ley di OPEP, e disposicion di e grupo di petroleo pa satisface e demanda mundial por cay mas ainda.
OPEP+ a aproba otro acuerdo di 432 mil bari pa dia
Den un reunion cu a dura solamente diestres minuut, e paisnan di OPEP+ a acorda pa aumenta nan obhetivo di produccion di juni 2022 pa 432 mil bari pa dia, evitando di papia dje sancionnan riba Rusia y indicando cu e panorama mundial di oferta y demanda ta mas o menos ekilibra.
Prohibicion di petroleo Ruso ta depende di reaccion di CEE
A pesar di cu Alemania a yega na accepta un embargo Ruso, Union Europeo ta sigui sin por yega na un acuerdo di eliminacion di importacion di crudo Ruso, ya cu e paisnan mas dependiente, manera Hungria y Slovakia, ta sigui pidi excepcion.
Comite di e Senado di Merca a aproba e proyecto di ley NOPEC
Un comite di e Senado Mericano a aproba e proyecto di ley NOPEX cu tabata presenta cu apoyo bipartidista, potencialmente revocando e inmunidad soberano cu ta proteha e paisnan di OPEP y CPN di Oriente Medio di e demandanan, ya cu e prijsnna halto di gasolin y inflacion ta obliga e legisladonan Mericano pa tuma medida mas agresivo.
India ta defende su aumento di compra di Rusia
E gobierno di India ta sigui defende e compra di crudo Ruso, cumprando mas crudo den april 2022 cu den henter aña 2021, bisando cu esakinan ta parti di strategia mas amplio pa diversifica leu di Oriente Medio y mantene e prijsnan di combustibel na liña.
Exportacion di crudo di Venezuela ta cay debi na problema di calidad
Segun e medionan di comunicacion, e exportacionnan di crudo di e compania di petroleo nacional di Venezuela, PDVSA, a cay cu 8% intermensual na april, te cu 650 mil bari pa dia, ya cu e calidad malo di e crudo y e capacidad limita di mehora a limita e aumentonan.
Prijs di coriente den e paisnan Nordico a yega nan maximo historico
E prijsnan di coriente a alcansa nan maximo historico den e paisnan Scandinavo di Europa, subiendo te cu un maximo historico di 92 euro pa MWh, impulsa p’e escasez di ‘storage’ hidroelectrico disponibel den e parti sur di Noruega, ya cu e reservanan total di e pais ta yena na solamente 22%.
E paisan di Union Europeo a cuminsa reestablece inventario di gas
E inventarionan di gas den Union Europeo y Reino Uni a bin ta experiencia un aumento constant den e ultimo simannan, cu un aumento total di e existencianan te cu 380 TWh di prome di mei, ya cu e prijsnan excepcionalmente alto di gas a descurasha e consumo di parti di e generadonan di coriente.


text:
Den bo trabou
Aki bou bo ta haña un resúmen di e kambionan den bo trabou ku por tin influensia riba bo penshun.
- Traha mas òf ménos
- Otro trabou
- Desempleá
- Inkapasitá pa traha
Traha mas òf traha ménos
Si bo bai traha mas òf traha ménos esei tin konsekuensia pa bo penshun. E montantenan ku e fondo di penshun ta reservá pa bo penshun ta basá riba bo salario. Si bo bai traha mas òf traha ménos, bo salario ta kambia i pues bo penshun tambe. Si bo bai traha mas ora, e ora ei bo ta konstruí mas penshun. Si bo bai traha ménos ora, e ora ei bo ta konstruí ménos penshun. Bo dunadó di trabou ta mèldu e kambionan akí. Ta adaptá outomátikamente altura di bo prima di penshun. Abo no tin mester di hasi nada.
Kambia di dunadó di trabou
Si bo drenta den servisio serka un dunadó di trabou ku ta afiliá na PCN, bo ta sigui konstruí penshun serka PCN. Si bo bai un otro dunadó di trabou, e ora ei probablemente bo ta bolbe konstruí penshun aya. E penshun ku bo a akumulá serka PCN, ta keda di bo. Bo por lag’e para serka PCN. Of bo por bai kuné na bo fondo di penshun nobo òf kompania di seguro di bida unda bo ta konstruí penshun (wak traspaso di balor).
Traspaso di balor
Si bo bai ku bo penshun akumulá serka bo ehekutor di penshun nobo, esei yama traspaso di balor. Bo ehekutor di penshun nobo mester ta dispuesto pa kooperá ku e traspaso di balor. Bo ta pidi un traspaso di balor por eskrito serka bo ehekutor di penshun bieu. Bo ta risibí un resúmen ku bo mester bai di akuerdo por eskrito kuné. Asina bo ta indiká ku bo kier traspasá e balor di bo penshun akumulá aya pa bo ehekutor di penshun nobo.
Bo ta entregá e resúmen akí serka bo ehekutor di penshun nobo. Bo ta risibí un deklarashon sin kompromiso. Den e deklarashon akí tin pará kuantu penshun bo ta risibí di bo ehekutor di penshun nobo si bo skohe pa traspaso di balor. Ta transferí bo penshun akumulá otro parti solamente su bo ta di akuerdo ku e resúmen akí.
Traspaso di balor por dura algun luna. Den kaso di traspaso di balor for eksterior e periodo akí hopi bia ta dura mas largu ainda. Ora e traspaso di balor ta reglá, bo ta risibí un konfirmashon di nos.
Bo tin mester di yudansa ora di entregá un petishon pa traspaso di balor? Tuma kontakto ku un di nos ofisinanan. Gustosamente nos lo yuda bo.
Desempleá
Ora di desempleo bo relashon di trabou ku bo doño di trabou ta terminá. Si bo no ta traha mas, bo no ta paga prima di penshun mas i bo no ta akumulá penshun. E penshun ku bo a akumulá, ta keda wardá bo serka e fondo di penshun.
Inkapasitá pa traha (inválido)
Bo no por traha mas i bo ta permanente inkapasitá pa traha? E ora ei bo tin derechi riba un penshun di invalides. Bo ta pidi e penshun akí serka e fondo di penshun. Kondishon ta ku e dòkter di kompania di bo dunadó di trabou a kùr bo af pa bo funshon. E fondo di penshun ta disidí riba bo petishon, despues ku a kùr bo af médiko.
E penshun di invalides ta igual na e penshun di behes ku lo bo por a alkansá na edat ku ta duna derechi riba AOV, inkluso un suma adishonal te na e edat ku ta duna derecho riba AOV. E último akí ta e penshun di invalides temporal i ta kaduká asina ku bo yega bo edat ku ta duna derecho riba AOV.
Bo por pidi mas informashon tokante e penshun di invalides na un di nos ofisinanan.
Bonaire
Kaya General Carlos Manuel Piar #5, Bonaire
T +599 717 09 84
E info-bonaire@pensioenfonds-cn.com
Habrí di:
08.30 – 12.00 uur
i di 13.00 – 16.00 uur
Sint Eustatius
Mazinga Square, Oranjestad, Sint Eustatius
T +599 318 32 18
M +599 416 68 60
E info-statia-saba@pensioenfonds-cn.com
Habrí di:
08.00 – 12.00 uur
Saba
Kaya General Carlos Manuel Piar #5, Bonaire
T +599 416 68 60
E info-statia-saba@pensioenfonds-cn.com
Preguntanan has frekuente
Mi mester mèldu mi mes pa e areglo di penshun?
Di kon un oumento ta importante pa mi penshun?
Mi ta outomátikamente sigurá pa penshun di partner pa mi partner?
Was mas pregunta frekuentemente hasí >>


text:
Cabesante Vladimir de Cuba:
ORANJESTAD (AAN) – Vladimir de Cuba, cabesante di St. Aloysiusschool na Noord, den entrevista cu DIARIO a expresa cu e ta sumamente contento igual cu su coleganan y mayornan di e alumnonan, cu e renobacion di e scol, porfin a cuminza.
“Nos ta mira cu hopi speranza cu pa fin di e aña calendario aki, nos por drenta na nos edificio original bek. Manera ta conoci, nos ta bay haci cuater aña den e edificio di VAC na Playa. Mi mester bisa si, cu e hendenan a trata nos masha bon, e lugar ta na nos agrado, pero na bo mesun cas bo ta sinti mas comodo, y akinan e muchanan tin hopi mas espacio pa hunga; e localnan ta na e medida cu mester ta, y bo por tin e cantidad di mucha cu por tuma den un klas”, Vladimir de Cuba a señala.
El a agrega cu esaki ta nan vision pa dilanti pa nan por ta bek den St. Aloysius School, y e ta hopi contento cu e minister actual a haci su esfuerzo pa tuma tur paso necesario, hunto cu SKOA, pa por haci e renovacion necesario, pasobra e scol aki pasobra pa añanan caba nan ta yorando, abogando pa un turno, y por fin nan a yega na dje.
Por observa e cabesante di St. Aloysius School, hunto cu Minister Endy Croes, Presidente di Parlamento cu tabata docente den e scol aki, y varios Parlamentario cu tabata presente durante e acto protocolar pa anuncia oficialmente e renovacion di e scol.
https://diario.aw/categories/noticia/general/hopi-emociona-y-contento-cu-porfin-st-aloysiusschool-ta-na-turno-pa-renoba#sigProIdebe19855db


text:
Internacional: Nato cu un aliansa nobo cu mas di 30 pais ta uni den loke ta e sistema militar cu ta cla pa haya un miembro mas. Finland cu ta keda na e frontera cu Rusia, a haya su mes den un situacion fastioso for di e prome dia di e guera entre Rusia y Ucrania.
Maske cu Finland ta cla pa uni nan mes cu NATO, e 30 pais mester vota PRO pa asina esaki keda oficialisa y ta concreto. Naturalmente Rusia no lo ta contento cu esaki y mester wak kico lo ta e consecuencianan di esaki ta ora cu e plan keda realisa. Otro pais tambe cu ta den preparacion pa uni cu NATO ta Sweden. Tanto e dos pais aki no tabata tin e plan pa bira di NATO pero mirando e situacion ta halto den e area a pone cu nan a busca un cuerpo pa defende nan pais.


text:
Outòrnan di ‘Zwartboek’ i otro persona prekupá ku korupshon na Boneiru, Saba i Statia por ta kontentu. Despues di hopi aña i hopi papiamentu bashí, por fin WolBES ta introdusí algun medida konkreto pa prevení korupshon i duna nos pueblo mas idea kiko nos gobièrnu ta hasiendo ku nos sèn di belasting.
Aparte di e medida mas importante, esta e Komishon di Supervishon Finansiero (Commissie Financieel Toezicht) ku a kuminsá funshoná kaba, den WolBES tin e siguiente medidanan:
Medida 1: Diputadonan mester revelá kua ‘side-job’ nan tin
Kada diputado i miembro di Konseho Insular mester publiká tur ‘side-job’ ku nan ta hasi, esta trabounan sekundario ku nan ta hasi banda di nan trabou komo diputado òf miembro di Konseho Insular. E side-job-nan aki no mag kousa niun konflikto di interes. Pues si un diputado tin un job na banda ku por konfliktá ku su trabou komo diputado (p.e. diputado di DROB ta alabes direktor di un kompania di konstrukshon), e tin ku stòp di hasi e side-job.
Medida 2: Diputadonan mester entregá un lista di tur nan poseshonnan
Kada diputado mester entregá un lista presiso i kompleto di tur su propiedatnan promé ku e por kuminsá traha. Di e forma ei ta posibel pa kontrolá kuantu propiedat e tin despues ku e ta baha. Lástimamente WolBES no ta obligá nan di entregá un lista similar anualmente i dia nan ta baha, pa hasi kòntròl públiko mas fásil. Den e aspekto ei WolBES ta faya. Pero e medida aki sikiera ta un komienso di transparensia òf e sistema di ‘full disclosure’.
Medida 3: Instalashon di un Kontrolaria Komun pa e isla-nan di BES
Konseho Insular di e tres islanan di BES ta instalá un Kontrolaria Komun pa hasi investigashon den funshonamientu di gobièrnu, tantu pa detektá posibel iregularidatnan komo pa evaluá efisiensia di gobièrnu su funshonamientu. Kon esaki lo funshoná den praktika ta difísil pa premirá, pero e ta un arma den man di Konseho Insular pa kontrolá gobièrnu, lokual ta nesesario de bes en kuando sigur!


text:
Kantoortijden: Maandag - Donderdag 9.00 - 17.00 uur
info@consumentenbelangen.com - 7 88 99 10
Hulp nodig bij een consumentenprobleem?
Meld je aan via onderstaande button
Seguro di outo
Nos ta haña hopi keho tokante seguro di outo:
-
Kompania di seguro di e kontrapartida no ta kompensá daño kompletamente
-
Si bo outo ta total-loss, bo no ta risibí e balor di dia pero e balor di e kaska daña
E daño ku bo tin i e montante ku bo lo haña di e kompania di seguro no ta kuadra, i bo no ta di akuerdo ku esei? Entrega un keho serka nos durante e proseso.
NO firma nada! Ora bo ta firma ku bo akuerdo bo no por hasi nada mas.
Problemanan ku claims?
Manda un keho ku tur detaye:
-
Bo nòmber
-
Kompania di seguro ku number di polis
-
Number di outo
-
Fecha di aksidente
-
Number di e rapòrt di e daño di e kompania di seguro di e kontrapartida
-
Tur komunikashon tokante e kaso (rapòrt di e daño, karta, e-mail, etc.)


text:
Kontrol di Tim Multidisiplinario.
KOMUNIKADO DI PRENSA 300 /2022
12 yüni 2022
Kontrol di Tim Multidisiplinario.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Den e anochi di djabièrnè 10 di yüni pa mardugá di 11 di yüni 2022, e Tim Multidisiplinario
formá pa Polis i Inspekshon di M.E.O. a kontrolá seis (6) establesimentu i a sera dos (2).
Un di e negoshinan aki a wòrdu será pa presensia di mashin di hunga plaka i e otro pa entre
otro presensia di un mashin pa bende number.
A duna diferente atvertensia pa muzik duru i bendementu di bebida alkohóliko stèrki,
mientras ku e establesimentu no tin pèrmit pa esaki.
Den e anochi di djasabra 11 di yüni pa mardugá di djadumingu 12 di yüni, e tim a kontrolá
algun establesimentu i a sera unu di nan, debí ku e establesimentu no tabatin un petishon
pa operashon di e negoshi.


text:
Kiwanis Club of Aruba a lansa su famoso evento anual di recaudacion di fondo, cu e aña aki tin un concepto creativo y innovativo. E evento “End of Year Charity 2020” ta priminti di bira un experiencia realmente unico, cu lo bay surpasa tur expectativa. Un recaudacion di fondo virtual unda comodamente den bo propio cas por disfruta di un anochi cu excelente entretenimento, cuminda y biña.
E escogencia di e parti di entretenimento como e ‘4 course dinner’ y bebida, sigur cada ticket di AWG 250 pa dos persona ta bal su prijs. E aña aki e entretenimento lo ta den man di e banda di momento Buleria, Serghio Jansen Duo y e comediante popular di Aruba Tyson Croes. E programa tin un duracion di dos hora cuminsando pa 7or y mey di anochi.
E ticket di AWG 250 pa dos persona ta inclui acceso na SETAR su PPV como tambe cuminda y biña, cu lo wordo treci te na porta di cas di e esunnan cu a cumpra e ticket. Lo tin varios rifa y premio atractivo durante e transmission en bibo via SETAR su “Pay Per View”. Tur e fondonan cu recauda durante “End of Year Charity 2020” ta destina pa cubri e diferente proyectonan cu Kiwanis Club of Aruba ta ehecuta na beneficio di nos comunidad. Tin e oportunidad te cu diaranson pa cumpra ticket y forma parti di e experencia unico aki. Por tuma contacto cu cualkier miembro di Kiwanis Club of Aruba. Por tuma contacto tambe via di e pagina di Facebook di Kiwanis Club of Aruba of por manda un email na [email protected]


text:
Kralendijk – Manera ya a a bira konosí un fiskal di Ministerio Públiko BES i su partner tabata envolví den un situashon na Jibe City dia 16 di mei.
Un habitante di Boneiru i partner di e fiskal a agredí otro. Ambos a hasi denunsia. Tin un investigashon andando di e akontesimentunan. E investigashon ta den man di un fiskal di Kòrsou i dos reshèrshi di Rijksrecherche (reshèrshi di Reino) di Hulanda.
A skohe pa esaki pa mantené integridat i transparensia di e investigashon. Prosedura ta ku despues di un denunsia, si ta nesesario, un investigashon ta tuma lugá. Despues di evaluashon di e resultado, lo tuma un desishon pa ku esaki. Den e kaso aki no a desviá di e prosedura. E prosedura ta enserá tambe ku durante di un investigashon ku ta andando, OM no ta komuniká tokante esaki. No tin kuestion di pone e fiskal riba non aktif, mirando ku no tin nungun motibu pa esaki.
Lesa tambe:
- Biblioteka Nashonal Aruba ta organisá aktividatnan den fakansi grandi
- Kontrolaria General: gobièrnu i parlamentu no ta reakshoná riba petishonnan pa kòntròl ku nan mes a pidi
- Causeway Bridge na Sint Maarten tin problema pa sera bèk
- Kolegio ehekutivo i PDB tur dos lo konta tokante na biaha pa Hulanda riba djarason
- E aña aki atrobe hopi alumno a slag na SGB


text:
Minister Dangui Oduber
ARUBA TA KEDA “TRENDSETTER” DEN CARIBE Y AMERICAS ORA TA TRATA DI INNOVACION DEN CONTROL DI SALUD NA FRONTERA!
ORANJESTAD – Diahuebs mainta Minister di Turismo y Salud Publico Sr. Dangui Oduber conhuntamente cu Sr. Yuri Feliciano cu ta e Project Manager di Aruba Health App System (AHA) a reuni cu e Manager di e organisacion di SITA aki na Aruba Sr. Mauricio Pazzara. Den e reunion aki a papia tocante e proyecto cu a cuminsa na april di aña 2020 entre SITA y AHA cu por cierto tabata un gran exito. Tambe a papia riba kiko lo bira e siguiente fase di e proyecto.
SITA ta un compania multi nacional di informacion y tecnologia. Tambe SITA ta e programa mas uza rond mundo den industria di avacion, nan ta ta provee servicionan di IT y telecomunicacion na e aeropuertonan y aeroliñanan rond mundo, por ehempel e sistema cu ta wordo uza pa “check-inn” pasahero ta di SITA.
E parti di mas importante ta cu e programa di SITA ta garantisa siguridad y privacidad total di tur e usuarionan atraves di un sistema cu ta verifica e credencialnan di cada usuario. E manera cu esaki lo funciona ta, por ehempel na momento cu bo haci bo test di COVID esaki ta bay atraves di e laboratorio pa bo AHA y e ora esaki ta keda verifica pa SITA. E manera di e proceso aki ta un hopi sigur y e usuario por tin trankilidad cu su informacion medico ta keda den privacidad.
E desaroyo nobo aki lo bay facilita henter e proceso di entrada na Aruba pa e pasaheronan. E pasaheronan ya no mester warda mas pa nan resultado di e PCR test wordo acepta y e upload di e certificado di e test ta keda pa pasado.
Minister Dangui Oduber a kibra tur barera den innovacion pa locual ta trata controlnan di salud na frontera atraves di AHA cu a haci e proceso na Aruba su frontera esun di mas lihe den henter Caribe. E innovacion di AHA a haci cu Aruba a haya e atencion di socionan manera VFS Global, Common Project y SITA. E a percura pa mehora e relacion existente cu Estados Unidos caminda New York y New Jersey a mustra hopi interes. Aruba tabata e prome den Caribe y Americas pa habri su frontera uzando Certificado di Corona digital.


text:
Brantwer Kòrsou ta lansa foyeto di Prevenshon: ”Kandela na mi kas, imposibel”
Brantwer Kòrsou ta lansa foyeto di Prevenshon: ”Kandela na mi kas, imposibel”
Kòrsou, 7 mart 2022
WILLEMSTAD – Den kuadro di konsientisá komunidat di Kòrsou i e kampaña
“Prevenshon e mihó Opshon”, Kuerpo di Brantwer Kòrsou a lansá dia promé di Mart 2022
un foyeto full na koló titulá “Kandela na mi kas, Imposibel”. E foyeto aki ta kontá ku 16
página di informashon na papiamentu, kual ta konsientisá komunidat e importansia pa
prevenshon di kandela na nan propio kas.
Durante aña 2021, Kuerpo di Brantwer Kòrsou a atendé ku alrededor di 60 kas ku a kima
sea parsial òf kompletamente. Esaki ta konsientisá kada persona den komunidat ku
prevenshon di kandela na kas ta importante. E foyeto ta konsistí di informashon general,
un chèklist ku kada persona mes por chèk su propio kas i situashon relashoná ku
prevenshon peligernan ku por kondusí na kandela, kon pa kontrolá bo bòter di gas,
tepnan balioso i tambe kon pa aktuá na momentu ku surgí un kandela.
Den kuadro di e kampaña Prevenshon e mihó Opshon, e departamentu di Prevenshon lo
repartí foyeto nan durante charlanan di informashon, pero tambe tin foyeto optenibel na
kantor prinsipal di Brantwer Kòrsou situá na Roodeweg 188.
Brantwer Kòrsou ke keda konsientisá pueblo di Kòrsou pa ban sigui informá i konsientisá
nos mes riba rísikonan ku por kondusí na kandela i ban prepará nos mes debidamente pa
si un situashon di peliger presentá, nos sa kon pa aktua di e forma mas mihó, pa asina
evitá situashonnan fatal.


text:
Aruba
Banco Central: A hisa tasa di reserva obligatorio
Durante e reunion di 13 di april 2022, e Comite di Maneho Monetario (CMM)[1] di Banco Central di Aruba (BCA) a dicidi pa hisa e tasa di reserva obligatorio[2] di 18,0 porciento pa 20,0 porciento entrante 1 di mei 2022. E decision aki ta basa primordialmente riba e nivel halto persistente di likides excesivo na e banconan comercial, ademas di un subida den presion inflacionario.
Reservanan internacional
Reservanan internacional, cu ta consisti di reservanan oficial di BCA y reservanan di divisa teni pa banconan comercial, a subi cu Afl. 362,2 miyon (Grafico 1). E componente reservanan oficial (incluyendo e diferencia di revaluacion di oro y reserva di divisa) a crece cu Afl. 319,7 miyon riba 25 di maart, 2022, compara cu fin di december 2021. Consecuentemente, riba 25 di maart 2022, e reservanan oficial y internacional a suma Afl. 3.064,6 miyon y Afl. 3.491,8 miyon respectivamente. Pa e resto di 2022, ta premira subidanan den reservanan oficial y internacional como resultado di entradanan di divisa relata na turismo, fiansanan di exterior, y inversion procedente di exterior.
Di e manera aki, reservanan internacional ta anticipa di keda riba e cantidad minimo di 3 luna rekeri di e cuenta coriente di e balansa di pago (incluyendo petroleo). Ta pronostica cu e reservanan oficial tambe lo permanece dentro di e margen acceptabel basa riba e metrico IMF ARA[3] (Tabel 1).
Inflacion
Na februari 2022, e Indice di Prijs di Consumo (IPC) tabata 3,5 porciento mas halto compara cu e mesun luna di e aña anterior (Grafico 2). E subida aki tabata causa primordialmente door di e prijs di gasoline, cu a afecta e componente di ‘transporte’ (contribuyendo cu 1,5 punto di porcentahe). Ademas, otro componentenan a contribui na e inflacion, esta componentenan ‘operacion di vivienda’ (+0,3 punto di porcentahe), ‘recreacion y cultura’ (+0,3 punto di porcentahe), ‘diferente producto y servicio’ (+0,3 punto di porcentahe), ‘paña y sapateria’ (+0,2 punto di porcentahe), ‘restaurant y hotel’ (+0,2 punto di porcentahe), y ‘vivienda’ (+0,1 punto di porcentahe). Na final di februari 2022, e inflacion midi riba promedio di 12 luna a subi te na 1,7 porciento y ta premira di ta sigi crece den 2022. E expectativa aki ta basa riba e aumento persistente di prijsnan en particular na Estados Unidos y Europa, cual entre otro ta causa pa (1) e guera na Ucraina, y (2) e problemanan continuo den produccion y cadena di suministro. Mientrastanto na februari 2022, inflacion (excluyendo cuminda y energia) a yega 1.8 porciento si midi e final di respectivo luna contra e luna di e aña anterior, anto basa riba un promedio anual ta yega na 0.3 prociento.
Likides di banconan comercial
E total di likides excesivo na e banconan comercial a baha di Afl. 1.320,5 miyon na december 2021 na Afl. 1.271,0 miyon na februari 2022 (Grafico 3). E caida aki den likides excesivo ta debi primordialmente na e subida di un punto di porcentahe den e tasa di reserva obligatorio riba 1 di januari 2022, y posteriormente un otro aumento di un punto di porcentahe den e tasa di reserva obligatorio riba 1 di februari 2022. No obstante, e nivel di likides excesivo ta keda significantemente mas halto cu e nivel midi prome cu e pandemia. E nivel amplio di likides excesivo na e banconan comercial ta parcialmente causa pa menos demanda pa credito, ademas di e ya nivel eleva di fondonan di likides[4]na e banconan comercial.
Desaroyonan den credito
Durante februari 2022, credito total di e banconan comercial a baha cu Afl. 43,6 miyon of 1,1 porciento te na Afl. 3.781,3 miyon, compara cu december di 2021. E caida aki tabata debi principalmente na e categoria ‘credito na empresa’ (Afl. 31,0 miyon/2,1 porciento), cual a resulta pa un gran parti na un bahada den prestamo cu termino di mas largo di 2 aña (Afl. 34,7 miyon/4,2 porciento) y fiansa riba cuenta coriente (Afl. 12,3 miyon/8,2 porciento). E componente ‘otro’ a contribui na menos credito durante e periodo, como cu e a cay cu Afl. 14,1 miyon of 3,3 porciento. Pa e resto di 2022, ta premira cu credito bancario total lo keda flat.
Desaryoyo den deposito di banconan comercial
Na februari 2022, e total di depositonan a baha un poco, yegando un nivel di Afl. 5.073,4 miyon, compara cu Afl. 5.079,0 registra na december 2021. Depositonan riba termino largo a baha cu Afl. 69,7 miyon compara cu december 2021. Di otro banda, deposito teni riba cuenta coriente (Afl. 59,2 miyon) y cuentanan di spaar (Afl. 4,8 miyon) a subi na februari 2022 compara cu december 2021.
Banco Central di Aruba
17 juni 2022
[1] E CMM a ser institui na mei 2010 pa periodicamente evalua y determina e maneho monetario di BCA. Adicionalmente, CMM ta aspira pa mehora e transparencia di maneho monetario.
[2] E tasa di e reserva rekeri ta e cantidad minimo di reserva cu banconan comercial mester mantene na BCA y ta (actualmente) igual na 18,0 porciento di nan obligacionnan cu ta vence den menos di 2 aña.
[3]E metrico di IMF ARA ta referi na “Assessing Reserve Adequacy Metric” di Fondo Monetario Internacional cual ta midi con adecua e reservanan oficial ta door di compara esaki cu un averahe a base di peso di placa den circulacion, fiansa entre companianan liga na otro, debe riba termino cortico y termino largo, y exportacion di bienes y servicio.
[4] E total di fondonan di likidez di banconan comercial ta consisti di e siguiente componentenan: ‘cash’, cuentanan coriente y depositonan riba termino largo teni na BCA, cuentanan coriente y depositonan riba termina largo di otro banconan comercial, ‘short-term securities’, bononan di gobierno, y otro ‘marketable securities’.


text:
E final di Division Uno 2021-2022 no a defrauda, mas bien e tabata un aire fresco di competicion sano cu fanaticonan excitante y positivo, e anochi di futbol aki tabata di berdad un di bon ambiente cu tremendo “vibe”.
Dos ekipo cu nunca a yega di hisa e trofeo di campeon den e division aki, mehor dicho, ningun di e dos ekiponan aki hamas a yega di bai final den nan historia, pero tanbe simbolico di dos organisacion cu a pon’e como meta pa yega na algo mas grandi cu nan tabatin den pasado, pa hasi un cambio, pa bira mihor, pa logra y celebra.
Santa Fe, un club di e bario di Meiveld y alrededor, incluyendo Rooi Afo y Pavia, cu realmente ta existi foi anjanan 60 caba, pero den e ambiente futbolero no a yega di gana casi nada, pero den e ultimo anjanan tabatin un iniciativa hopi serio pa “rebuild” un projecto ganador, hopi tambe basa riba inversion den nan ekiponan hubenil, awe e esfuersonan ey ta cuminsa duna fruta, man’e e dicho ta bisa y nunca ta faya; “waar d’er is een wil is een weg”.
Unistars, oriundo di e bario di Pos Chikito y becindario, man’e Sabana Basora cu nan veld band’i Rooi Lamoenchi, ta un projecto cu a cuminsa pa nan fundador Robert “Roy” Croes na 1988. E idea tabata pa duna e bario un ekipo cu por competi cu seriedad p’un bario cu di berdad tin hopi mester di participacion di e hobennan den algo positivo y constructivo. Roy Croes lastimamente a bai laga e mundo aki e anja aki, pero su vision a cuminsa duna fruta tambe.
E partido den cuminsamento tabata mas bien den man y control di Unistars den e prome parti di e prome tempo. Nan tabata e ekipo cu mas iniciativa ofensivo, ta man’e cos nan no tabatin nada di perde y a bai “all out” trempan, y t’asina nan a sigui hunga tambe pa gran parti di e wega apesar cu ni pia nan no tabatin mas pa ora a yega den e ultimo parti di e wega den e di dos tempo, un ekipo di berdad cu hopi curason.
Santa Fe a cuminsa e wega un poco mas conservativo, calcula mas bien, wardando pa wak con pa reacciona n’e iniciativa di Unistars, y ‘poco-poco’ nan a bin ta build un momentum, drentando den e wega cu enfoke riba e “long term”, claro, basa tambe riba nan condicion fisico bentahoso. E ekipo di Meiveld no a flakea ora nan a bai abou den inicio di e partido, tampoco ora cu nan a perde nan bentaha atrobe prome cu halftime.
E prome gol di e partido a cai na minuut 15 pa Unistars pa medio di Emile Roodson, Santa Fe 0 – Unistars 1. Un hugada cu a cuminsa cu Roodson mes foi p’atras den defensa, sprint bai den atake, combina cu Iezekiel Rojer cu ta debolb’e e bala na rand di area penal unda Roodson ta fusila e portero Nathan Franken p’e gol. Alegria pa nan tanto fanaticonan cu a yega stadion pa sostene nan foi e tribune sin dak basta yen.
Santa Fe a reacciona bon, nan no a cai den paniek realmente, nan a djies sigui hunga nan wega, pero a pusha mas rib’e e trot si. Nan prome gol pa empata e wega a yega na minuut 21 caba, gol di Ashton Charles, cu asistencia di Marlison Hooi cu a ataka y desequilibra e defensa di Unistars rib’e left flank pa hasi un p’ase perfecto pa Charles cu tabata den area penal, p’e gol di empate. Santa Fe 1 – Unistars 1.
Na minuut 30, Santa Fe ta tuma bentaha pa prome biaha despues di e gol di Anthony Maduro despues di su mes un bon esfuerso na banda robes di e area penal, Santa Fe 2 – Unistars 1.
E bentaha di Santa Fe no a dura mucho ya cu na minuut 37 caba Unistars ta bolbe bringa bek y ta empata e partido pa medio di Iezekiel Rojer, e capitan di Unistars, un pas’e di Rick Engelbrecht foi di gran distancia, Santa Fe 2 – Unistars 2. Asina tambe halftime a bai aden.
Den di dos tempo e partido a sigui cu Santa Fe ainda cu mas iniciativa, basta yegada, Unistars a wanta tur e tempestad nan aki desde prome cu halftime, apesar cu nan mes tambe a tira dilanti ora cu nan haya un oportunidad.
Despues di hopi insistencia, Santa Fe alfin a bora e net na minuut 59 pa medio di nan hungador Marlison Hooi, unda cu el a schaak dos defensor di Unistars y pon’e bala den net pa duna su ekipo bentaha un biaha mas. Santa Fe 3 – Unistars 2.
Di akinan en adelante tabata mas bien un “survival of the fittest”, Santa Fe semper cu mas posesion di bala, pero, un poco cauteloso pa no laga “ruimte” den nan linea defensivo pa no duna Unistars chens, ya cu nan sa probecha bon di e cosnan aki. E partido tabatin dos destino foi e punto aki; sea cu Unistars ta logra e gol di empate y forsa alargue kizas, of, Santa Fe ta logra e ‘gol di knockout’ pa finalmente dicidi e final aki y tambe e campeonato mes.
Despues di hopi ‘toma y d’ame’ apesar cu Unistars tabata completemente “uitgeput”, mas compara cu Santa Fe, y den hopi ocasion Santa Fe tabata cerca di propina e golpi final, pero, e portero Emran Maduro a salba Unistars di bai abou, bon desempeño di portero Maduro den e wega aki, sin duda. Toch e dam a kibra na final, y di berdad te na final, na minuut 94, alfin, e knockout a yega, ora cu Santa Fe ta haya un penalty, unda cu Emanuel Faro ta anota pa practicamente sella e victoria pa e oncena di Meiveld.
Esey tambe tabata e resultado final anto, Santa Fe 4 – Unistars 2, p’asina titula campeon di Division Uno p’e campeonato 2021-2022, y invicto! pabien Santa Fe cu boso campeonato y tambe boso boleto pa Division Honor. Tambe un gran pabien na Unistars p’e esfuerzo grandi den e final aki, dunando nos un gran spectaculo, unda nos a sinja hopi di e concepto “deportivo” cu fanaticonan “gezellig” den un bon ambiente den stadion, algo cu no ta tur ora ta prevalece den Division Honor, esaki ta duna nos speransa, y nos deseo ta cu e Division Uno aki lo sigui progresa, locual lo yuda e division mas halto tambe.
Mientras cu Santa Fe ta promove automaticamente pa Division Honor, Unistars na su turno lo bai hunga den e playoff Promocion/Degardacion hunto cu Sporting, Estrella y United.
Un partido deportivo bon dirigi tambe pa referee Gilberto Spataro y ekipo di oficialnan, pabien na tur cu a presenta nos e bunita evento aki. Tabatin hopi bon desempeño den wega aki, man’e portero Maduro, Engelbrecht y Faustin di Unistars, of tambe Valderrama, Tromp y Lopez di Santa Fe, entre hopi otro nan. “King of the Match” di e partido final ta Marlison Hooi, e centro-delantero di Santa Fe, pa su esfuerso, creacion, su gol y asistancia tambe.
Pabien Santa Fe, pabien Aruba.


text:
Huramentashon.
KOMUNIKADO DI PRENSA 308 / 2021
30 ougùstùs 2021
Huramentashon.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Awe 30 di ougùstùs 2021 den oranan di atardi a tuma lugá huramentashon di 17 aspirante
pa polis. Esaki a tuma lugá den patio na Ministerio di Hustisia, kaminda Minister di Hustisia,
señor Gilmar Pisas a huramentá e aspirantenan pa nan por kuminsá ku nan stazje.
Pa mas o menos tres luna e aspirantenan pa polis ta bai kore stazje huntu ku nan
mèntòrnan riba tereno di tráfiko.


text:
Gradicimento y Invitacion
Benjamin Kelly
Mihor conoci como: “Chemito”
*31-03-1937 – † 06-06-2022
Na nomber di famia, nos ta gradici tur famia, bisiña, amigo(a) y conocirnan pa tur atenshon durante enfermedad y pa tur e mensahenan di consuelo ricibi, relashona cu fallecimento di nos defunto stima “Chemito”
Gradicimento ta bai na reverendo Gibi y tambe na Dr. Johnny v/d Linden, Zusternan di Wit Gele Kruis, Personal di Ambulance, Dr. Texier, bon bisiñanan, Milly, Gero, Elvira y na personal di Adpatres Funeral Home and Crematorium.
Boso atenshon tabata un gran consuelo pa nos.
Nos ta invita pa compaña nos na 3 Santo Sacrificio di Misa cu lo tuma luagr na Misa Sagrado Curazon di Jesus na Savaneta.
Diaranson 15 Juni pa 7’or di anochi
Diahuebs 16 Juni pa 7’or di anochi
Diabierna 17 Juni pa 7’or di anochi
Boso presencia ta altamente aprecia


text:
Pronóstiko di tempu pa Kòrsou i bisindario bálido te djaluna mainta 06:00 o.l., 10 di òktober 2016.
Pronóstiko
Pronóstiko di tempu pa Kòrsou i bisindario bálido te djaluna mainta 06:00 o.l., 10 di òktober 2016.
Kompilá: Djadumingu 9 di òktober 2016, 05:00 o.l. (09:00 UTC)
KÓDIGO HEL: RESAKE FOR DI DIREKSHON NORT TEMPORALMENTE POR KOUSA ALGUN OLA HALTU NA NOS KOSTA NORT DURANTE DI AWE.
Tempu: Leve te parsialmente nublá i generalmente seku.
Temperatura máksimo lo alkansá 34ºC i temperatura mínimo, 26ºC.
Solo ta sali 06:25 i e lo baha 18:21 o.l.
Bientu: For di un direkshon generalmente ost i suak te moderá; forsa 2 te 4 (7 te 30 km/ora, 4 te 16 nudo). Prinsipalmente den dia òf durante di posibel áwaseru, de bes en kuando basta fuerte; forsa 5 (31 te 39 km/ora, 17 te 21 nudo).
Situashon general: Un ola tropikal riba parti sentral di Karibe ta sigui move wèst bai laga nos region. Esaki ta pone ku e chèns pa awa a baha konsiderabel i ku un tempu generalmente seku lo prevalesé. E bientu suak lo lanta un tiki awe i ta pone ku awe lo ta ménos sofokante ku ayera.
Kondishon di laman: Por lo general trankil ku altura di olanan di ménos ku 1 meter (ménos ku 3 pia). Por spera sin embargo temporalmente un resake for di direkshon nort ku por kousa temporalmente awe algun ola haltu (te 2 meter òf 7 pia) na prinsipalmente nos kosta nort.
Sistemanan signifikante di wer tropikal: Orkan Matthew tabata situá awe mainta banda di kosta di estado North Carolina na Merka i e tabata move den direkshon ost . Tormenta Tropikal Nicole awe mainta tabata situá riba Osean Atlántiko, basta leu sùit di Bermuda i no ta moviendo. E dos sistemanan aki no ta forma menasa pa nos region.
Fenómeno spesial: Ningun.
Pèrspektiva te djamars mainta: Por lo general parsialmente nublá i un áwaseru lokal ta posibel
Meteorólogo: Figueroa.
E próksimo boletin di tempu lo wòrdu publiká djadumingu 11:00 o.l. (15:00 UTC).


text:
Gabinete Wever-Croes a reuni cu participantenan y contribuyentenan na e “Master Plan Nacional” pa finalisa e proceso di feedback na e rapport. E Master Plan, cu e nomber di “Reposicionando e Rumbo di Nos Pais” ta un documento di 100 pagina delineando Aruba su strategia pa e recuperacioneconomico y resiliencia pa futuro. Pa yega un draft final, PromeMinister a traha hunto cu funcionarionan di Pais Aruba, gremionan, young professionals, y task forcenan.
Segun e Chief Innovation Officer di Aruba, Varelie Croes, cu a guia e comision cu a facilita e plan, e aspiracion di e plan ta “un transicion exitoso na un modelo economico cu ta sostenibel, inclusivo y resiliente”.
E version actual di e raport ta reparti den dos seccion. E promeparti ta desplega un plan strategico y un framework. Mientrastanto, manera Varelie Croes ta haci referencia, e segundo parti ta e parti mas importante di e proyecto, puntonandi accion pa wordo logra den e siguiente tres añanan.
E ‘steering committee’, cual a vigila e comunicacion entre stakeholdernan, analisis di data y sosten di e proyecto, ta miradilanti na un transicion di vision pa accion. Segun un miembroscientifico independiente di e comision, “e dosis husto di creatividad, curashi, compromiso y nos toke unico, lo haci e diferencia awe y pa futuro”.
Durante e sesion, participantenan a lansa preguntanan ribapuntonan specifico di e rapport, e plan di implementacion y financiamento. Asina mes, e topico di continuidad a sobresaliden e combersacion. Prome Minister Wever-Croes a enfatisa cu su Gabinete a trata di evita tendencia politico door di a trahahunto cu un base amplio di Arubianonan di ambos sector priva y sector publico. Mientrastanto a tene Parlamento informa pa sigura cu cambionan politico no lo afecta e conclusion di e Master Plan.
Gobierno ta spera di tene contacto cu e participantenan y e comunidad. Locual ta mas importante aworaki ta pa siguidialoga. Por haci esaki via town hallnan virtual y eventualmenteen persona.
Prome Minister Wever-Croes a cera e sesion gradiciendo tur profesional cu boluntariamente a contribui na e proceso, “Nos ta gradicido na boso dedicacion den e temponan dificil aki”. Gobierno di Aruba su intencion ta pa tin e documento final disponibel na publico y disponibel pa download pa fin di september 2020.


text:
ORANJESTAD – Diahuebs mainta, Cuerpo Policial di Aruba a organisa un “themadag” pa tur e departamentonan di Cuerpo Policial di Aruba pero tambe pa partnersnan externo. Durante e “themadag” di Cuerpo Policial di Aruba, Minister di Husticia y Asuntonan Social Sr. Rocco Tjon a dirigi palabra na esnan presente. Un iniciativa sumamente positivo, caminda tres aspecto ta wordo atendi cune, entre otro e parti di amplia conocemento, e parti di importancia di informacion y e parti di cooperacion, cual ta aspectonan necesario pa por combati criminalidad na un manera mas eficiente y eficaz.
Segun e mandatario, e tres asepectonan aki ta percura pa haci e organisacion aki uno mucho mas fuerte, mirando cu internamente tambe e ta importante pa tin un bon cooperacion pero tambe e informacion necesario pa e cuerpo y e organisacion no bira uno demotiva. Banda di esaki, e conocemento tambe ta uno hopi importante, pa por atende hunto cu tur e diferente specialismonan cu tin e diferente fenomenonan di criminalidad.
Minister Tjon a laga un mensahe hopi importante atras pa tur esnan cu a participa na e themadag cual tawata alrededor di 100 colega, caminda a toca e parti di cooperacion cu e Ministerio di Husticia, pa motibo cu na final di dia e recursonan tambe ta necesario. A splicanan cu e recursonan ta aloca pero e ta necesario pa haya Cuerpo Policial manda e peticionnan aden, y pa e peticionnan aki ta completo, pa di e forma ey na un manera eficiente y eficaz por percura pa nan por haya nan materialnan necesario. Di e forma aki ta evita cu Cuerpo Policial no ta haci uso di tur e fondonan cu tin aloca pa nan, manera tawata e caso aña pasa.
Por ultimo, e mandatario a felicita Sr. Koolman y Sr. Martina kende ta e dos motornan tras di e programa di e themadag y a desea tur e coleganan un dia exitoso.


text:
Punda—Gerensha di Banko Sentral i maneho interino na Ennia Caribe Holding, a kometé un fayo bastante serio durante e proseso atkerí outorisashon di maneho for di grupo di Hushang Ansary. Na 2018, momento korte a konfirmá un poder emergente na Banko Sentral riba Ennia, a lubidá di duna Hushang retiro for di e.o. Sun Resorts Ltd.
E konsekuensha di e falta den desishon ta okashonando pániko na Skalo den seno di Banko Sentral. EC Investments na e momentonan aki tin 93% di akshon den e kompania Sun Resorts Ltd. Sun Resorts, ta e kompania mama ku ta manehá e operashonnan relashoná ku Mullet Bai Beach Resorts i tur tereno envolví. E siman aki, Banko Sentral a emití un invitashon di reunion unda Sun Resorts Ltd ta yama un reunion urgente 1 di ougùstùs bou di su akshonistanan. Esaki mester a sosodé, pasobra Banko Sentral a saka Sun Resorts for di e struktura di Ansary sin tabatin pèrmit di Banco di Caribe pasobra Banco di Caribe na su turno tambe ta relashoná ku EC Investments.
Durante e reunion mester tin un desishon formal pa retirá Hushang Ansary komo direktor ehekutivo. Na su lugá mester Mike Alexander i Geomaly Martes. Tur e seis kompanianan unda Banko Sentral a imponé un Areglo di Emergensha, ta kai bou di Ennia Caribe Holding. Ennia Caribe Holding ta un kompania propiedat di Parman International.BV. Hushang Ansary huntu ku su esposa ta propietario solitario di Parman Capital Group. Parman Capital Group tin derechi di atkishon riba EC Investments, kual kompania Banko Sentral a sospechá tabata e kanal pa plania na saka 1.2 bion florin for di e bolsa di aseguradonan di Ennia Leven.
Na e momentonan aki, Banko Sentral ta kontrolá Sun Resorts i EC Investments. Aparte di Parman, e kompania Frank C Carlucci III Revocable Trust tambe tin derechi di atkishon akshon for di EC Investments registrá na Kòrsou bou di Ennia Holding. E kompania ta propiedat di Frank Charles Carlucci III kende a sirbi gobièrnu di Estádos Unídos komo sekretario di defensa. EC Holding NV, EC Investments BV i Ennia Caribe Holding NV, tin mesun miembronan den Hunta di Komisario. E “EC” den kada unu su nòmber ta representá Ennia Caribe.


text:
Mi ta obligá di kobra e daño promé serka e malechor?
Nò, bo no ta obligá di kobra e daño promé serka e malechor. Schadefonds solamente lo no hasi un pago di un solo bia si bo ta haña e daño kompensá di un otro forma. Por ehèmpel via e malechor òf un kompania di seguro.
Bo por akudí sí serka Schadefonds pa hasi un petishon pa un pago si bo no sa ainda si bo lo haña sèn di otronan. Por sosodé sí ku despues bo mester debolbé e pago na Schadefonds (si e malechor òf e kompania di seguro a pagá bo). Schadefonds tambe por tene kuenta kaba den su desishon, ku e kompensashon ku e malechor mester pagá bo. E ora ei bo no mester debolbé e pago despues.


text:
Ta netamente riba e dia special aki Fundacion Parke Nacional Aruba (FPNA) ta conclui su competencia di fotografia. Minister Ursell Arends y Minister Geoffrey Wever a haci entrega di e premionan.
Un grupo di cinco hurado consistiendo di e ganador di e competencia di aña 2020 Hubert de Cuba, un representante di FPNA y Post Aruba, y dos artista local conoci – Suelyn Dankerlui y Armando Goedgedrag di Artmando Multimedia, hunto a selecta e cinco imagen ganador for di diferente fotografia impresionante.
Ganadornan Categoria Amateur:
- “Face” of a Flamingo Tongue di Vasco Baselli;
- Floating in the Current di Tobia de Scisciolo;
- Cangreu di Hulanda di Michael Arends.
Ganadornan Categoria Professional:
- The Green Sea Turtle: A Local Favorite di Kanter Constandse;
- The Ghost Crab di Nohemy Habibe.
E exposicion di potret ta obtenibel na Post Kantoor, y tambe na Parke Arikok. Den colaboracion cu Postkantoor, e potretnan aki a ser inaugura pa Minister Geoffrey Wever como e serie di stampia nobo di Aruba. Asina tambe ta sigui trece mas atencion riba e tema di cuido di nos lama, nos flora y fauna.


text:
Resultado completo di e di 10 Gold Coast Taekwondo Cup.
Gold Coast Taekwondo Cup ta e segundo clasificacion pa Best of the Best 2019 cu ta tuma luga dia 16 di November 2019. Algun atleta a desaroya mas y a haci un impacto grandi den e di 10 Gold Coast Taekwondo Cup manera: Jaymir Bergrok, Camila Cedeño, Ingomar Jacobs, Alisha van Geene, Williams Constant y Alisha van Geene. E 6 atletanan menciona aki riba ta atletanan cu curason grandi y si nan sigui nan lo bira grandi. Williams Constant di San Nicolas Taekwondo Center kisas no a gana tur su peleanan, pero a demonstra un bon Taekwondo y e publico a gosa di su estilo di bringa.
Camila Cedeño independiente a cuminsa bringa bon lastrando su contrincante den e prome rond, pero den e di dos rond algo a bay robes y su contrincante a bin di atras ganando e pelea. Despues di 3 ora di Taekwondo por a wak varios pelea for di infantil te cu adulto y tur e atletanan a duna bon bataya.
Aki bounan tin e resultado completo di e di 10 Gold Coast Taekwondo Cup 2019.
Ray Jean Lejuez, Rushineldy Lejuez, Reginald Tromp, Nathan Fradl, Leonard Philips, Alisha van Geene y Esther Coffy a sali best fighter den e Gold Coast Taekwondo Cup.
Alisha van Geene a bira independiente pa un paar di tempo pa asina respira un rato y a hala hopi atencion cerca e refereenan cu a scoge como nan miho bringado infantil. Alisha van Geene kende tabata ausente di e actividadnan di Brazil Taekwondo Stichting a bin cu hopi hamber pa bringa y tabata kier a bringa cu ken cu ta. Asina mes el a enfrenta Ingomar Jacobs pa sigui despues cu William Constant. Alisha van Geene su lombrishi ta dera na Noord Taekwondo Center na e imperio di instructornan manera: Master Melvin Rasmijn, Master Joshmar Wever, Master David Dubero y Grand Master Chaco Cornelio kendenan a siña Alisha van Geene kiko ta Taekwondo.
Ray Jean Lejuez y Rushineldy Lejuez no ta caranan desconoci den Taekwondo y sa haci locual ta di spera di nan ora di bringa. E refereenan a scoge Ray Jean Lejuez best male fighter infantil y Rushineldy Lejuez best female fighter cadet. E refereenan internacional cu a referee e di 10 Gold Coast Taekwondo Cup tabata: Mater Eric Barry, Master Augy Tromp y Master Moices Dumfries. Hopi ta kere cu e trabou di referee ta facil, pero e no ta. E otro atletanan cu a wordo scogi como best fighter ta: Roderick Tromp best male cadet fighter, Nathal Fradl best male junior fighter, Leonard Philips best male senior fighter y Esther Coffy best senior female fighter. Brazil Taekwondo Stichting ta felicita tur e best fighternan.
Brazil Taekwondo Stichting lo anuncia otro siman kendenan ta e atletanan cu a wordo scogi pa e Test Event di Best of the Best cu ta dia 5 di Oktober 2019.
Stichting Impact Taekwondo Martial Arts & Sport Foundation a sali Best Team den e di 10 Gold Coast Taekwondo Cup.
Diasabra ultimo e di 10 Gold Coast Taekwondo Cup organisa pa Brazil Taekwondo Stichting a tuma luga den Centro di Bario Brazil. Stichting Impact Taekwondo Martial Arts & Sport Foundation a sali best team cu un total di 37 punto cu e 7 bringadonan. Jose Henriquez a scoge e siguiente atletanan pa bringa pa e Copa; Ingomar Jacobs, Nathan Fradl, Eugene Petrocchi, Anabella Fernandez, Jayzion Cornes,
Maelynn Fradl y Rouel Baarh.
Gold Coast Taekwondo Cup a conta cu 3 referee Internacional, Master Eric Barry,
Master Augy Tromp y Master Moices Dumfries, nan a haci cu nos atletanan a bringa bou di e
reglanan internacional. Despues di un dia basta largo e refreenan a scoge Jose Henriquez como nan
miho coach di e di 10 Gold Coast Taekwondo Cup 2019.
Brazil Taekwondo Stichting ta felicita Stichting Impact Taekwondo Martial Arts & Sport Foundation cu un otro logro den un campeonato organisa pa Brazil Taekwondo Stichting.
Alberto Klabér
mundotaekwondo.com
Brazil TKD S.
Aruba Press.


text:
25 Aniversario FMA
Motibu pa selebrá!
FMA Walk
PREPARÁ pa eksperensiá nos FMA Walk dia 26 di yüni 2022.
Huntu nos ta ban kana un ruta di adikshon.
✓ Músika
✓ Moveshon
✓ Konsientisashon
27 – 30 di yüni 2022
Webinar
- Adikshon ta un malesa. Dikon?
- Kon wes ta tuma desishon pa un persona bai den sentro obligatoriamente?
- Adikshon na suku.
- ‘Gaming.’
- Tiponan di tratamentu.
Pa tur e dianan
Pakete Spesial
Bo ke partisipá na tur nos eventonan di aniversario?
BON NOTISIA! Paso bo por haña un pakete ku preis spesial pa tur huntu.
✓ Eksperensia nos webinar live
✓ Risibí grabashonnan di tur e dianan
✓ Partisipá na FMA Walk


text:
SDKK TA ADAPTA REGLANAN PA BISHITA NA DETENIDONAN
MINISTERIO KONSERNÍ HUSTISIA
SDKK TA ADAPTA REGLANAN PA BISHITA NA DETENIDONAN
PUBLIKÁ RIBA 24 FEBRÜARI 2022
WILLEMSTAD- Gerensia di Sentro di Detenshon i Korekshon Kòrsou (SDKK) ta informá, ku entrante djaluna 28 di febrüari 2022 lo hasi adaptashon na e reglanan pa bishita na detenidonan.
Entrante djaluna awor, tin posibilidat pa tres (3) persona mayor di edat i un (1) menor di edat hasi bishita na kada detenido. E menor di edat mester ta kompañá pa un persona mayor di edat na momentu di e bishita.
Bishitantenan mester presentá ku un identifikashon bálido i vestuario adekuá. Vestuario adekuá ta nifiká ku no ta permití pa bisti slòf, karson kòrtiku, tampoko karson kibra, ni kamisa manga aden.
Tur demas regla i medidanan di COVID-19 na SDKK, por lo pronto ta keda vigente. Uso di un tapaboka adekuá ta obligatorio durante bishita.
E reglanan ariba menshoná ta vigente tambe pa bishitantenan for di eksterior, esta “buitenlandse bezoek”. Aparte di esakinan, e bishitante for di eksterior mester presentá tambe ku un prueba di antígeno no mas bieu 48 ora.
Detenidonan ku ta enkarselá den blòknan kaminda aktualmente tin personanan den isolashon pa motibu di kontagio ku COVID-19, lamentablemente no por risibí ningun bishita ainda na e momentu akí.
Pa mas informashon por yama nos departamento di bishita na 4348428.


text:
Fundacion Nine Lives Aruba tin dos tremendo actividad pa asina recauda fondo pa nan por sigui cu nan trabou di rescata y cuida pushinan di caya y alabes yuda e animalitonan aki haya un mihor futuro.
Adoption Day
Diasabra lo tin un Dia di Adopcion na Bestial Pet Shop na Tanki Flip 119, lokaal 1. Aki lo bo tin e posibilidad di cera conoci cu e proximo amor di bo bida. Lo tin diferente pushi presente di diferente grandura, color y edad y pa solamente 60 florin bo por hiba bo mascota nobo cas.Tambe bo por cera conoci cu Firulais, un Cocker Spaniel di 5 luna biew cu ta buscando un hogar pa nan dun’e amor y atencion.
Garage & Plant Sale
Diadumingo 5 di juni for di 10or di mainta te cu 5or di atardi bo por pasa na Jaburibari 8-b, schuin dilanti Parke Curason y mira tur e articulonan di cas, buki, asesorio, zapato, paña y hopi otro cos mas cu lo tin na benta. Sin lubida e tur e bunita matanan cu Geraldine a planta cu hopi amor y cariño pa asina abo por hiba cas na un bon prijs. E biaha aki e actividad lo tin un sorpresa adicional: cu cada compra di 10 florin bo lo haya un raffle ticket pa asina participa den e rifa di un gift certificate di 100 florin di Superfood. Diadumingo anochi pa 8pm nan lo saca e ganador en bibo via di nan facebookpage Nine Lives Aruba Foundation KvK#S1631
Asina ta no perd’e e chens di adopta un compañero fiel y/of cumpra hopi producto di bon calidad na un bon prijs y di e forma aki contribui na e cuido y rescate di pushinan riba caya.